title: Hilaire Belloc

text: Belloc oli vahvasti katolinen. Hänen sisarensa oli romaanikirjailija Marie Adelaide Belloc Lowndes. Hilaire Bellocin tuotantoon kuuluu useita esseitä, matkakirjallisuutta, runoutta ja myös poliittisia tutkielmia.


title: Hilaire Belloc

text: Lähde:


title: Heinäkuun 20. päivän salaliitto

text: Heinäkuun 20. päivän salaliitto, josta käytetään myös nimitystä operaatio Valkyyria, oli epäonnistunut yritys murhata Adolf Hitler ja kukistaa natsi-Saksan hallinto 20. heinäkuuta 1944.


title: Heinäkuun 20. päivän salaliitto

text: Salaliiton juuret juontavat vuoteen 1938, jolloin Saksan yleisesikunnan silloinen päällikkö, kenraalieversti Ludwig Beck oli eronnut virastaan vastalauseena Hitlerin politiikalle. Gestapon attentaatin jälkeen suorittamissa tutkimuksissa kävi ilmi, että Saksan armeijan korkeimmassa johdossa oli jo vuonna 1938 syntynyt ryhmittymä, joka vastusti Hitlerin sotapolitiikkaa, arvosteli juutalaisten ja muiden etnisten ryhmien vainoja, Saksan kirkon vastaisia toimia sekä muita natsihallinnon laittomuuksia.


title: Heinäkuun 20. päivän salaliitto

text: Eversti Claus von Stauffenberg alkoi suunnitella Hitlerin salamurhaa syyskuussa 1943. Salamurhan suunnitteluun osallistuivat Stauffenbergin ohella Henning von Tresckow ja Friedrich Olbricht. Alkuperäinen tavoite oli murhata Hitlerin ohella samanaikaisesti myös Hermann Göring ja Heinrich Himmler. Von Stauffenberg sopi tapaamisen Hitlerin kanssa 11. heinäkuuta 1944 Kotkanpesässä Hitlerin huvilalla. Von Stauffenberg oli pakannut räjähteet mukaan, mutta joutui lopulta perumaan aikeensa, koska Göring ja Himmler eivät olleet saapuneet paikalle. Seuraava mahdollisuus salamurhan toteuttamiseksi tuli 15. heinäkuuta 1944 Sudenpesässä, mutta myös tuolloin suunnitelma peruttiin, koska Himmler ei ollut paikalla. Stauffenberg katsoi vallanvaihdoksen onnistuvan vain jos Himmler olisi myös paikalla ja hän saisi murhattua sekä Hitlerin että Himmlerin samanaikaisesti. Lopullinen salamurhayrityksen päivä tuli lopulta olemaan 20. heinäkuuta 1944. Vaikka Himmler ja Göring eivät osallistuneet kokoukseen Sudenpesässä ei Stauffenberg enää halunnut perua suunnitelmaansa. Hitler oli saatava hengiltä hinnalla millä hyvänsä.


title: Heinäkuun 20. päivän salaliitto

text: Heinäkuun 20. päivän salaliitto oli vakavin kansallissosialistisen Saksan aikana tehty vallankaappausyritys, ja sen taustalla oli useita korkea-arvoisia upseereita ja virkamiehiä.


title: Heinäkuun 20. päivän salaliitto

text: Salaliitto huipentui attentaattiyritykseen, jossa von Stauffenbergin tehtävä oli viedä kaksi yhden kilon painoista räjähdettä laukussaan Hitlerin pitämään kokoukseen Itä-Preussissa sijaitsevaan Sudenpesään. Kokouksen oli määrä alkaa klo 13.00, mutta sitä siirrettiin alkavaksi puoli tuntia aikaisemmin eli klo 12.30. Von Stauffenberg sai kuulla kellonajan muuttuneen vasta klo 12.20, joten hänelle tuli kiire mennä virittämään pommi valmiiksi. Von Stauffenberg meni Sudenpesään yhdessä luutnantti Werner von Haeften kanssa ja pyysi päästä jonnekin siistiytymään ennen kokouksen alkamista. Stauffenberg ja von Haeften alkoivat virittää 2 kappaletta räjähteitä, joiden paino oli yhteensä kaksi kiloa, mutta oven takana koputeltiin ja pyydettiin Stauffenbergiä jo tulemaan, koska kokous oli alkanut. Stauffenberg ehti virittää vain yhden pommin valmiiksi. Pommi asetettiin laukkuun, jonka von Stauffenberg sijoitti kokoushuoneeseen tammipöydän alle, vajaan metrin päähän Hitleristä.


title: Heinäkuun 20. päivän salaliitto

text: Pommissa oli varoaika, joka oli noin 10–30 minuuttia. Kuumalla säällä tosin pommi saattoi räjähtää myös ennen aikojaan. Von Stauffenberg kuiskasi vieressä olevalle upseerille, että hänen täytyi käydä soittamassa puhelu Berliiniin esikuntaan. Von Stauffenbergin poistuttua paikalta eversti Heinz Brandt potkaisi vahingossa laukun kumoon. Brandt nosti laukun ylös mutta siirsi sen Hitlerin jaloista tammipöydän paksun tukijalan taakse. Von Stauffenberg poistui ulos Sudenpesästä kello 12.40 ottaen samalla autokyydin yhdessä luutnantti von Haeftenin kanssa. Kello 12.42 pommi räjähti juuri kun von Stauffenberg ja von Haeften olivat istuneet autoon. Von Stauffenberg käski kuljettajaa ajamaan lentokentälle joka sijaitsi noin kahdeksan kilometrin päässä. Von Stauffenberg ja von Haeften lensivät suoraan Berliiniin ja olettivat Hitlerin kuolleen.


title: Heinäkuun 20. päivän salaliitto

text: Berliinissä von Stauffenberg sai kuulla, että Hitler olisi edelleenkin hengissä. Hän ei uskonut sitä ollenkaan. Von Stauffenberg piti mahdottomana sitä, että räjähdyksestä olisi voinut kukaan selvitä. Von Stauffenberg määräsi, että radioasemat sekä hallintokortteli otettaisiin välittömästi haltuun. Myös Gestapo, Waffen-SS ja propagandaministeri Joseph Goebbels piti pidättää.


title: Heinäkuun 20. päivän salaliitto

text: Von Stauffenberg käski majuri Otto Ernst Remerin komentaman vartioprikaatin hoitamaan kyseiset tehtävät. Remer meni Goebbelsin huvilalle pidättämään tämän kertoen hänelle samalla, että Hitler oli kuollut. Goebbels soitti puhelun Sudenpesään ja pyysi saada Hitlerin puhelimeen. Hitler vastasi ja kertoi olevansa kunnossa. Samalla Hitler pyysi Remerin puhelimeen ja antoi tälle ohjeet pidättää salaliittoon osallistuneet välittömästi ja ottamaan haltuun hallintokorttelin. Remer teki työtä käskettyä ja vielä samana iltana teki rynnäkön Bendlerblockin hallintorakennukseen, jossa Stauffenberg piti majaansa muiden salaliittolaisupseereiden kanssa. Koko salaliittoon osallistunut joukko pidätettiin ja vietiin Bendlerblockin pihalle teloitettavaksi. Teloituksessa kuolivat von Stauffenberg, von Haeften, Olbricht ja Albrecht Mertz von Quirnheim. Hyvin tehtävänsä suorittanut Remer ylennettiin vielä samana iltana suoraan majurista everstiksi.


title: Heinäkuun 20. päivän salaliitto

text: Epäonnistunut salaliitto johti laajoihin kostotoimiin, yli 5 000 ihmisen pidättämiseen, syytteisiin kansantuomioistuimissa ja useiden kohdalla kuolemantuomioihin. Kuolemantuomiot toteutettiin yleensä julmalla tavalla. Esimerkiksi sotamarsalkka von Witzlebenin kaulan ympäri pujotettiin koukkuun ripustetusta ohuesta vaijerista tehty silmukka ja hänet nostettiin ilmaan oman painonsa varaan, jolloin hän niskan katkeamisen sijasta kuristui hitaasti kuoliaaksi. Hänen teloituksensa filmattiin Hitlerin käskystä, ja nauha toimitettiin Hitlerin katseltavaksi.


title: Heinäkuun 20. päivän salaliitto

text: Hitlerin vastainen attentaatti muodostui käännekohdaksi sodan kulussa Saksan osalta. Toisen maailmansodan alkamisesta, syyskuun alusta 1939 heinäkuun 20. päivään 1944 saakka sai surmansa yhteensä noin 2,8 miljoonaa saksalaista sotilasta ja siviiliä. Heinäkuun 20. päivästä 1944 Saksan antautumiseen, toukokuun alkuun 1945 saakka saksalaisia sotilaita ja siviilejä kuoli noin 4,8 miljoonaa. Ennen vallankaappausyritystä saksalaisia kuoli päivittäin keskimäärin 1 588 henkeä, vallankaappausyrityksen jälkeen vastaava luku oli yli kymmenkertainen, 16 640.


title: Heinäkuun 20. päivän salaliitto

text: Tämä on epätäydellinen luettelo salaliiton jäsenistä.Tapahtumista on tehty useita elokuvia, joista uusin on vuoden 2008 "Operaatio Valkyrie". Elokuvassa Claus von Stauffenbergia esittää Tom Cruise. Vuoden 2004 saksalais-itävaltalaisessa elokuvassa "Operaatio Valkyrie" (alkuperäiseltä nimeltään "Stauffenberg") von Stauffenbergiä esittää Sebastian Koch.


title: Eternal Erection

text: Eternal Erection on suomalainen vuonna 1994 perustettu funk-yhtye. Uusin albumi Angels and Bandits julkaistiin 13. toukokuuta 2009.


title: Reichenau (Saksa)

text: Reichenau on kunta Baden-Württembergin osavaltiossa, Konstanzin piirissä, Saksassa. Kunta sijaitsee Reichenaun saarella Bodenjärvellä ja osittain mantereen puolella. Reichenaussa on 5 135 asukasta 12,72 neliökilometrin alueella.


title: Reichenau (Saksa)

text: Reichenaun historia linkittyy tiiviisti luostariin, joka perustettiin vuonna 724. Koko saari oli luostarin maata ja maanviljelöiden työnä oli ruokkia luostariyhteisöä. Luostarisaari valittiin vuonna 2000 UNESCOn maailmanperintöluetteloon.


title: Georg Wilhelm Steller

text: Georg Wilhelm Steller (10. maaliskuuta 1709 Windsheim, Franken – 12. marraskuuta 1746 Tjumen, Siperia, Venäjä) oli saksalainen luonnontieteilijä, joka tutki Venäjän ja Alaskan eläimistöä ja kasvillisuutta.


title: Georg Wilhelm Steller

text: Hänen isänsä Johann Jakob Stöhler, vuodesta 1715 Stöller, oli kotoisin Nürnbergistä. 1702 hän tuli Windsheimiin lukion kanttoriksi ja kirkon urkuriksi. Georg Wilhelm opiskeli teologiaa Wittenbergin yliopistossa. Hän suuntautui luonnontieteisiin ja jatkoi opiskelua Leipzigissa, Jenassa ja Hallessa. 1734 Stöller toimi lääkärinä ja kirurgina sodanaikaisessa Danzigissa Venäjän armeijan joukoissa. Näihin aikoihin hän muutti nimensä kirjoitusasun Stelleriksi, joka sopi paremmin venäjän kieleen. Marraskuussa 1734 Steller saapui Pietariin Tiedeakatemian tutkijaksi.


title: Georg Wilhelm Steller

text: Steller nimitettiin luonnontieteilijäksi Vitus Beringin johtamalle toiselle Kamtšatkan tutkimusmatkalle. Tutkimuksen tarkoituksena oli kartoittaa Venäjän Jäämeren puoleista rannikkoa ja etsiä koillisväylää Pohjois-Amerikkaan. Steller lähti Pietarista tammikuussa 1738 ja saapui Ohotskiin elokuussa 1740. Siellä hän tapasi Beringin ensi kerran. Syyskuussa retkikunta purjehti Kamtšatkan niemimaalle. Steller vietti talven Bolsheretskissä auttaen paikallisen koulun organisoimisessa.


title: Georg Wilhelm Steller

text:
1741 Steller purjehti Beringin kanssa "St. Peterillä" (retkikunnan toinen laiva oli nimeltään "St. Paul") Alaskaan, jossa he rantautuivat heinäkuussa Kayak-nimiselle saarelle Shumaginin saaristossa, jossa he viipyivät vain kymmenen tuntia täyttääkseen vesisäiliöt. Tällöin Stelleristä tuli ensimmäinen eurooppalainen luonnontieteilijä, joka teki havaintoja luoteisen Pohjois-Amerikan kasveista ja eläimistä. Hän muun muassa kuvaili närhilajin, joka myöhemmin nimettiin hänen mukaansa (samettinärhi "Cyanocitta stelleri").
Paluumatkalla Kamtšatkaan miehistö näki nälkää ja sairastui keripukkiin. "St. Peter" haaksirikkoutui Komendöörinsaariin kuuluvan Beringinsaaren rantaan. Suurin osa miehistöstä kuoli, myös Bering kuoli 8. joulukuuta 1741. Steller ja osa miehistöstä rantautui eläen arktisen talven pyydystämällä kesyjä, ihmistä pelkäämättömiä eläimiä, kuten isomerimetsoja ja stellerinmerilehmiä. Steller kirjoitti talven aikana "De Bestiis Marinis" -teoksensa, jossa hän kuvaili saaren eläimistöä, edellä mainittujen lisäksi muun muassa pohjanmerikarhun ("Callorhinus ursinus"), merisaukon ("Enhydra lutris"), stellerinmerileijonan ("Eumetopias jubatus") ja allihaahkan ("Polysticta stelleri").


title: Georg Wilhelm Steller

text: Ruotsalaisen luutnantti Sven Waxellin johdolla rakennettiin keväällä uusi laiva, jolla jäljelle jääneet purjehtivat Avachan lahteen, nykyisen Petropavlovsk-Kamtšatskin kaupungin edustalle, jonne laiva saapui 27. elokuuta 1742. Steller vietti seuraavat kaksi vuotta tutkimalla Kamtšatkan luontoa. Hänet kutsuttiin takaisin Pietariin, jonne hän lähti 3. elokuuta 1744. Matkalla hän kuitenkin sairastui kuumeeseen ja kuoli Tjumenissa.


title: Georg Wilhelm Steller

text: Tutkimusmatkalla mukana ollut venäläinen opiskelija, myöhemmin maantieteilijä Stepan Petrowitsch Krascheninnikow säilytti Stellerin tutkimusaineiston ja kirjoitukset, ja ne julkaisi myöhemmin Peter Simon Pallas. Myöhemmät tutkimusmatkailijat, kuten James Cook, hyödynsivät Stellerin tutkimuksia matkoillaan.


title: Georg Wilhelm Steller

text: Alaskan Anchoragessa on Stellerille nimetty lukio ja Bad Windsheimissa Georg-Wilhelm-Steller-Gymnasium. Stellerin nimeä kantaa myös kuningasmerikotka ("Haliaeetus pelagicus") – sen englanninkielinen nimi on ”Steller’s Sea Eagle”.


title: Per Gerhard

text: Per Gerhard (alun perin "Per Gerhard Johnson"; s. 23. kesäkuuta 1924 Tukholma – joulukuu 2011) oli ruotsalainen näyttelijä, ohjaaja, käsikirjoittaja ja teatterinjohtaja.


title: Per Gerhard

text: Per Gerhard on kuplettilaulaja Karl Gerhardin ja tanssija Valborg Geyronin poika. Hän oli naimisissa näyttelijä Maj-Britt Nilssonin kanssa vuodesta 1951 aina tämän kuolemaan asti vuonna 2006.


title: Per Gerhard

text: Gerhard oli Johnson-niminen vuoteen 1946, kunnes hän muutti sukunimekseen Gerhard, kuten hänen isänsä aikoinaan. Hän opiskeli Dramatenin oppilaskoulussa 1946–1949. Nuoruudessaan hän kirjoitti revyykupletteja ja vaikutti "Kar de Mumma" -revyyssä. Gerhard debytoi ohjaajana vuonna 1949 ja ohjasi muun muassa viisi isänsä revyytä. Hän oli Tukholman Vasa-teatterin johtaja vuosina 1951–1985 ja ohjasi muun muassa menestysnäytelmät "Spanska Flugan", "Min fru går igen" ja "Charleys Tant".


title: Guiding Light

text: Guiding Light oli yhdysvaltalainen saippuasarja, jonka esittäminen alkoi CBS-kanavalla 30. kesäkuuta 1952. Jo sitä ennen sarjaa oli esitetty radiossa NBC-kanavalla 25. tammikuuta 1937 alkaen. "Guiding Light" oli maailman pisimpään kestänyt saippuadraama ja yksi kaikkien aikojen pisimmistä TV-sarjoista. Sarjan 15 000. jakso esitettiin 7. syyskuuta 2006.


title: Guiding Light

text: "Guiding Lightia" esitettiin Suomessa 1990-luvun alussa nimellä "Unelmien pelikenttä". Sitä näytettiin kesäsarjana, kun "Kauniit ja rohkeat" oli tauolla. Suomessa näytetyt jaksot oli esitetty Yhdysvalloissa vuonna 1988.


title: Guiding Light

text: "Guiding Lightin" viimeinen jakso esitettiin Yhdysvalloissa syyskuussa 2009. Sarja sai kaikkiaan 69 Daytime Emmy -palkintoa.


title: Sarasvatin hiekkaa

text: Sarasvatin hiekkaa on Risto Isomäen kirjoittama ekologinen trilleri, jonka Tammi julkaisi vuonna 2005. Kirjan tapahtumat sijoittuvat vuoden 2020 paikkeille ja epilogi vuoteen 2026. Teos oli 2005 Finlandia-palkintoehdokkaana ja sai Tähtivaeltaja-palkinnon sekä Kiitos kirjasta -palkinnon 2006. Into Kustannus julkaisi kirjan englannin kielisen käännöksen vuonna 2013. Kirja on käännetty myös latviaksi, liettuaksi, saksaksi, viroksi ja unkariksi.


title: Sarasvatin hiekkaa

text: Kirjan pohjalta on tehty sarjakuva, joka ilmestyi Aamulehden sunnuntailiitteessä 3. kesäkuuta 2007 alkaen noin vuoden ajan. Sarjakuvan on käsikirjoittanut Petri Tolppanen ja piirtänyt Jussi Kaakinen. Sarjakuvasta julkaistiin laajennettu albumiversio elokuussa 2008. Vuonna 2009 Sarasvatin hiekkaa -sarjakuva-albumi voitti Sarjakuva-Finlandian. Sarjakuva-albumi on julkaistu julkaistu myös englanninkielisenä (käännös Lola Rogers ja Owen Witesman).


title: Sarasvatin hiekkaa

text: Maria Kilven dramatisoima näyttämöversio sai ensi-iltansa Espoon kaupunginteatterissa 15.2.2012.


title: Sarasvatin hiekkaa

text: Aku Louhimies suunnitteli elokuvaversion ohjaamista mutta se ei ole toteutunut.


title: Jimi Tenor

text: Jimi Tenor (oik. Lassi Osmo Tapio Lehto, s. 1965 Lahti) on suomalainen säveltäjä ja multi-instrumentalisti. Taiteilijanimi ”Jimi Tenor” viittaa 1970-luvun poptähti Jimmy Osmondiin nuoruudenaikaisten ulkoisten yhtäläisyyksien vuoksi, sekä Lehdon suosikkisoittimeen tenorisaksofoniin.


title: Jimi Tenor

text: Vuonna 1986 perustettiin yhtye Jimi Tenor and His Shamans. Siinä olivat voimakkaana osana industrial-vaikutteet, jotka juontavat juurensa Tenorin vanhasta työpaikasta majoneesitehtaalla. Hän muistelikin, että "liukuhihnalla olin innoissani kaikista niistä rytmeistä". Shamans tulikin kuuluisaksi peltitynnyreistä, joista heidän ensimmäisen levynsä "Total Capacity of 216,5 Litresin" nimi juontaa juurensa. Shamansien aikana mukaan tulivat myös näyttävät esiintymispuvut, kuten neuvostohenkiset viitat ja drag-asusteet.


title: Jimi Tenor

text: Isojen keikkojen jälkeen Shamans muuttui trioksi, ja harjoitukset hoidettiin lähinnä postin välityksellä. Samoihin aikoihin Tenor halusi pois Suomen kylmyydestä, myi irtaimistonsa ja muutti Berliiniin, jossa tehtiin vielä viimeinen Shamans-levy "Fear of a Black Jesus" (1992). Levyn tekoprosessi oli kiinnostava. Tenor ideoi useimmat kappaleet ja lähetti niitä postitse Ilkalle ja Enverille, jotka työstivät materiaalia Suomessa. Levy viimeisteltiin Hansa by The Wall -studiossa, jossa tuottajana toimi Manuel Karpinski.


title: Jimi Tenor

text: Shamansien jälkeen Tenor lähti New Yorkiin silloisen avovaimonsa työn mukana. Siellä hän toimi muun muassa turistivalokuvaajana Empire State Buildingissa. New Yorkissa Tenor äänitti ensimmäisen soololevynsä "Sähkömies" (1994) Sähkö Recordings -levy-yhtiölle. Samaan aikaan Tenor alkoi kuvata 16 millimetrin filmille dokumenttia Sähkö-levy-yhtiön toiminnasta. Kuvaus aloitettiin New Yorkissa ja sitä jatkettiin 1994–1995 Suomessa ja Britanniassa. 40-minuuttinen "Sähkö"-filmi valmistui 1995.


title: Jimi Tenor

text: Tenor teki toisen soololevyn "Europa" Sähkölle 1995. Levyjen menestyksen tukemana Tenor aloitti sooloesiintymiset Keski-Euroopassa. Vuonna 1996 Tenor siirtyi englantilaiselle Warp Records -levy-yhtiölle ja teki läpimurtolevynsä "Intervision" vuonna 1997. Warp-yhtiön tukemana Tenor alkoi esiintyä oman yhtyeensä kanssa sooloesitysten sijaan.


title: Jimi Tenor

text: Tenor muutti Barcelonaan ja rakensi asuntoonsa studion ”Estudio Copito de Nieve”, jossa seuraava Warp-levy "Organism" (1999) pääosin äänitettiin.


title: Jimi Tenor

text: Vuonna 2000 julkaistiin Jimi Tenorin levy "Out of Nowhere", joka äänitettiin Varsovassa Łódźin sinfoniaorkesterin kanssa. "Organismin" tavoin myös tällä levyllä vierailee lahtelainen Pro Canto -kuoro. Levyn julkaisukonsertti tapahtui Lontoon Barbican Centressä, kapellimestarina Mike Kearsey.


title: Jimi Tenor

text: Seuraavana vuotena Jimi Tenor palasi "Estudio de Copito de Nieveen" ja teki Sähkölle levyn "Utopian Dream". Tenor muutti silloisen vaimonsa Nicole Willisin kanssa väliaikaisesti Lontooseen vuonna 2000 ja alkoi äänittää yhtyeensä kanssa levyä "Higher Planes" Sonica Studiossa Lontoossa. Levyn julkaisi berliiniläinen Kitty-Yo-levy-yhtiö vuonna 2003. Levyllä on myös kaksi kappaletta "Trumpcard" ja "Nuclear Fusion", jotka Jimi Tenor sävelsi UMO big bandille. Kappaleet äänitettiin livenä Tavastia-klubilla.


title: Jimi Tenor

text: Vuonna 2003 Tenor perusti kiertuetta varten väliaikaisen Jimi Tenor Big Bandin. Se teki kuuden viikon Euroopan-kiertueen. Kiertue sisälsi esiintymisiä muun muassa North Sea Jazz -festivaaleilla, New Morningissa Pariisissa ja Jazz Cafessa Lontoossa.


title: Jimi Tenor

text: Levy-yhtiö Deutsche Grammophon pyysi Jimi Tenoria tekemään levyn ReComposed-sarjaan, jonka yhtiö oli aloittanut vuonna 2005. Ajatus oli sämplätä Deutsche Grammophonin äänitteitä ja koota niistä uusia klubeissa soitettavia versioita. "Jimi Tenor Recomposed" ilmestyi vuonna 2006.


title: Jimi Tenor

text:
Vuonna 2006 Tenor tutustui Rhythm Taxi -yhtyeen jäseniin Berliinissä ja aloitti yhteistyön heidän kanssaan. Jimi Tenor & Rhythm Taxi -kokoonpanon albumi "Joystone" äänitettiin 2006-7 Helsingissä Timmion-studiossa, tuottajana Didier Selin.
Myöhemmin Rhythm Taxi vaihtoi nimensä Kabukabuksi, kun ensimmäinen conga-soittaja Nicholas Addo-Nettey erosi yhtyeestä.
Jimi Tenor teki kaksi levyä Kabukabun kanssa: "4th Dimension" (Sähkö, 2008) ja "The Mystery of Aether" (Kindred Spirits, 2012)


title: Jimi Tenor

text: Vuonna 2009 Strut-levy-yhtiö pyysi Jimi Tenoria tekemään levyn ”Inspiration Information” -sarjaan, jossa nuoremmat artistit tekevät levyn vanhemman artistin kanssa. Jimi valitsi yhteistyökumppanikseen rumpalilegenda Tony Allenin.


title: Yömyöhä

text: Yömyöhä on Pirkka-Pekka Peteliuksen ja Pedro Hietasen vuodesta 1986 lähtien tekemä radioviihdeohjelma. Jokaisella lähetyksellä on teema, ja lähetykseen liittyy teeman mukaisia haastatteluja sekä muita hupailuja. Usein "kuuntelijat" ovat voineet myös soittaa Yömyöhiin ja kysyä jotakin teemaan liittyvää asiaa. Silloin tällöin Yömyöhissä on ollut mukana myös tietokilpailu, johon kuuntelijat voivat vastata. Ohjelmien ideana on, että Hietanen toimii juontajana ja Petelius näyttelee lähes kaikki muut hahmot. Yömyöhä-lähetyksistä ovat saaneet alkunsa monet myös televisiossa esiintyneet hahmot, kuten Herra 47, Jarna Kuiva sekä Marja-Liisa Hirvesmieli. Sketsien väliin soitetaan musiikkia. Sarjan alkupuolen vakiohahmo oli keravalainen moponuori Jarna Kuiva, jonka tunnettu sanonta on "Se on kyllä hyvä...!". Jarna Kuiva esiintyi aluksi jokaisessa Yömyöhässä, mutta kahdeksannen jakson ("Sana on vapaa") jälkeen hahmo poistui ohjelmasta. Jarna Kuiva soitti kuitenkin vielä kerran studioon ohjelmassa "Freoninkierrätysiltamat Gumbostrandissa" ja vastasi samalla jakson tietokilpailukysymykseen. Muita sarjan vakiohahmoja ovat olleet mm. Herra 47, Ylva Hubatsa, Marja-Liisa Hirvesmieli, Pappi Heljas ja Siiri Hyhmä. Lähetyksissä on paljon improvisoituja sketsejä sekä runsaasti kaksimielisyyksiä ja sananmuunnoksia. Sketsien lisäksi ohjelmissa on usein mukana myös uutisia ja mainoksia. EMI on julkaissut kaikki vuosien 1986-1999 aikana tulleet Yömyöhät "Serpien kylässä" -nimisenä tupla-CD-levyjen sarjana.


title: Yömyöhä

text: Yömyöhissä on ollut usein vieraana studiossa myös yksi alan asiantuntija tai asiantuntijapaneeli. Näitä kaikkia "vieraita" esittää Petelius. Lisäksi joka ohjelmassa on raportteja ja haastatteluja eri puolilta maailmaa.Yömyöhä jalostettiin ensimmäistä kertaa televisioon syksyllä 1988, sarjaan Hei hulinaa. Sarja jatkui vuoteen 1989, kunnes ohjelman nimi vaihdettiin Hui helinääksi. Televisiosarjoissa oli useita samoja sketsejä ja hahmoja kuin radion Yömyöhissä. Vuonna 1992 Petelius ja Hietanen tekivät vielä televisiosarjan Neurovisio, jossa käytettiin myös monia samoja ideoita kuin Yömyöhissä. Neurovisiossa esiintyi Peteliuksen ja Hietasen lisäksi myös Jope Ruonansuu.


title: Yömyöhä

text: EMI on julkaissut kaikki vuosien 1986-1999 aikana tulleet Yömyöhät "Serpien kylässä" -nimisenä tupla-CD-levyjen sarjana. Levyt on julkaistu kahdessa boxissa. Ensimmäisessä boxissa on sarjan neljä ensimmäistä osaa sekä ekstralevy "Kovan päivän ilta haastattelu". Se sisältää Kalevi Pollarin tekemän radiohaastattelun. Toinen boxi sisältää osat 5-8 sekä osan 0. Osa 0 sisältää yhden CD:n, jossa on kaikkien aikojen ensimmäinen Yömyöhä, Hellyysilta. Tupla-CD:t 1-6 sekä ekstralevy "Kovan päivän ilta haastattelu" on julkaistu myös erillisinä. Ohjelmien välimusiikkeja ei kuulla CD-versioissa.


title: Yömyöhä

text: Yömyöhien toinen jakso, Luontoilta, julkaistiin vuonna 1986 C-kasettina. C-kasetilla ei ollut mukana ohjelman välimusiikkeja.


title: Opettajatar seikkailee

text: Opettajatar seikkailee on Aarne Tarkaksen ohjaama ja käsikirjoittama elokuva vuodelta 1960.


title: Opettajatar seikkailee

text: Elokuva oli yleisömenestys. Sen ensi-ilta oli 28. lokakuuta 1960 Helsingissä. Silloin elokuvaa esitettiin Rexissä ja Tuulensuussa. Elokuva on esitetty usein televisiossa.


title: Opettajatar seikkailee

text: Elokuvassa esiintyy ensimmäisen kerran Tarkaksen henkilögalleriaan kuuluva rikoskaksikko Arska ja Ville, joista Leo Jokela esittää Arskaa ja Risto Mäkelä ensimmäisessä elokuvaroolissaan Villeä. Toisen kerran mukana olivat höynäytettävät poliisit Koukku ja Ripatti. Elokuva aloittaa Tarkaksen uralla uuden lajityypin, sillä tämä oli Tarkaksen ensimmäinen seurapiiri-irvailuelokuva.


title: Opettajatar seikkailee

text: Osa aikalaiskriitikkojen arvioista elokuvasta alkoi olla myönteisiä, toisin kuin monien muiden Tarkasten ohjausten suhteen. Myöhemmissä kritiikeissä elokuvaa on kuitenkin pidetty hauskuudestaan huolimatta tasapainottomana, sillä ”vauhdikkaan väärinkäsityskomedian nasevat ainekset ja hosuva toteutus jäävät tekijälleen tyypilliseen harmittavaan epätasapainoon”. Kokonaisuutta on sanottu myös hahmottomaksi.


title: Opettajatar seikkailee

text: Leni Katajakosken esittämä tyttökoulun historianopettaja, maisteri Leena Kataja, on ankara moraalinvartija, joka ei siedä nuorten rakkaussuhteita ja muita koululaisten moraalille sopimattomia asioita. Hän jopa antaa eräälle tyttökoululaiselle käytöksenalennuksen, kun tämä jää kiinni suutelemasta poikaa. Opettajat tulevat siihen tulokseen, että he lähtevät iltamien sijasta viettämään iloista päivää autiolla saarella.


title: Opettajatar seikkailee

text: Tyttökoululaiset saapuvat saarelle, jolla asuu heidän tietämättään taiteilija Pertti Rinne (Tommi Rinne) kaikkine röyhelöpartoineen. Yksi tyttökoululaisista on Tantalle pahoissaan ja lähtee tyttökoululaisten ja maisteri Tyynelän kanssa ennen häntä. Taiteilija ja opettajatar viettävät saarella yön yhdessä. Seuraavana päivänä Leena Kataja löytää koulun taidenäyttelyssä "Alaston nymfi" -nimisen taulun, joka on Pertti Rinteen käsialaa ja jolle Rinne on antanut Leenan kasvot. Kataja vohkii taulun taidenäyttelystä, ja pian se joutuukin alamaailman ja yksinkertaisten poliisimiesten käsiin. Mukaan tempautuu myös muuta henkilögalleriaa. Leenaa epäillään kaikenlaisista tauluvarkauksista, ja hän saakin "Liukas-Leenan" nimen, sillä häntä luullaan helsinkiläiseksi tauluvaras Leena Suuroseksi.


title: Saint-Lô

text: Saint-Lô (myös Saint-Laud) on kunta ja kaupunki Ranskassa. Se sijaitsee Manchen departementissa ja Ala-Normandian alueella.


title: Saint-Lô

text: Vaikka Saint-Lô on departementtinsa vain toiseksi suurin kaupunki Cherbourgin jälkeen, se on kuitenkin alueen hallintokaupunki ja prefektuuri sijaitsee siellä.


title: Saint-Lô

text: Kaupungin asukkaita, joita vuonna 1999 oli 20 090, kutsutaan useilla eri nimityksillä: saint-lois(es), laudois(es), laudien(ne)s tai laudinien(ne)s.


title: Saint-Lô

text: Kaupunkia on sanottu toisen maailmansodan marttyyrikaupungiksi. Tämän nimityksen takana ovat kaupungin piispa Bernar Jacqueline sekä alueen täydellinen raunioituminen lähinnä liittoutuneiden pommituksissa kesällä 1944.


title: Saint-Lô

text: Kaupungin vaakunan punaisessa kentässä oleva valkoinen yksisarvinen symboloi kaupungin suojelijan Neitsyt Marian puhtautta ja viattomuutta. Sinisellä pohjalla olevat kolme kultaista Ranskan liljaa ovat peräisin keskiajalta, jolloin Ranskan kuningas Ludvig XI salli niiden käytön kiitokseksi Saint-Lôn kaupunkilaisten uskollisuudesta Ranskan kruunulle.


title: Saint-Lô

text: Saint-Lô sijaitsee Manchen departementin keskustassa, keskellä Saint-Loisin lehtometsikköaluetta. Kaupunki itse sijaitsee kallioisella kumpareella, joka kuuluu amoricaonin ylänköseutuun, jota puolestaan hallitsee Virejoki, johon yhdistyvät kaksi maanalaista jokea Torteron ja Collée.


title: Saint-Lô

text: Kaupungin keskustaa kutsuttiin aiemmin nimellä Briovère (Viren ylittävä silta), kuten sen keltinkielinen nimi kuului. Kaupunki syntyi aiemmin mainitun kolmen joen yhtymäkohtaan, ja sen historiallinen ydin muodostui vähitellen helposti puolustettavaksi alueeksi.


title: Saint-Lô

text: Vuonna 1964 kaupunkiin liitettiin kaksi naapurikylää Sainte-Croix-de-Saint-Lô ja Saint-Thomas-de-Saint-Lô.


title: Saint-Lô

text: Saint-Lôn kaupunki saa nauttia merellisestä ilmastosta, joka on yleensä talvisin leppeän miellyttävä sekä kesäisin leudon kostea.


title: Saint-Lô

text: Vuotuinen sademäärä alueella on keskimäärin 800–900 millimetriä. Sateita on lähes vuoden ympäri, mutta eniten kuitenkin syksyisin ja talvisin, koska ilmastohäiriöt tulevat erityisesti Atlantin valtamereltä. Harvoin sateet kuitenkaan ovat rajuja, vaan yleensä ne esiintyvät tihkusateina. Vuotuinen keskilämpötila alueella on 10 °C:


title: Saint-Lô

text: Saint-Lô sijaitsee keskellä Ala-Normandian hallintoaluetta, ja siten sen voisi arvella olevan alueen liikenteellinen solmukohta. Tiestön tasolla kaupunki on kuitenkin pitkään ollut eristyksissä valtakunnallisesta liikenteestä. Caenin ja Cherbourgin välisen valtatie N13:n sekä Caenin ja Rennesin välisen moottoritie A84:n väliin jääneenä kaupunkina Saint-Lô on jäänyt sivuun suurista liikennevirroista. Jotta lopullisesti vuonna 2003 avattu moottoritie A84 voisi palvella myös Cherbourgin tärkeätä satamakaupunkia, aluehallinto rakentaa parhaillaan uutta 2+2-kaistaista tietä R147 Guibervillestä satamakaupunkiin.


title: Saint-Lô

text: Saint-Lôn kaupungista on kuitenkin ollut rautatieyhteys Caenin ja Rennesin kaupunkeihin. Koekäytössä parin vuoden ajan on Saint-Lô—Pariisi / Saint-Lazare suora junayhteys kerran vuorokaudessa.


title: Saint-Lô

text: Kaupungin sisäisestä liikenteestä vastaa Transports urbains Saint-Lô Agneaux (TUSA) -yritys, joka on perustettu 1980. Yrityksellä on 15 bussia, ja sen linjojen yhteispituus on 38 kilometriä. Vuonna 2003 yrityksen matkapalveluja käytti yli 740 000 matkustajaa.


title: Saint-Lô

text: Saint-Lô oli pitkään Normandian taloudellinen keskus. Pitkät ajat se oli naapureidensa himoitsema; tästä on mainittava varsinkin englantilaiset, jotka toistuvasti hyökkäsivät alueelle. Kaupunki menetti kuitenkin asemansa 1700-luvulla, koska se ei asukkaineen osannut hyödyntää ensimmäistä teollista rakennemuutosta, jonka vaikutukset olivat merkittäviä lähinnä maatalouden varassa eläneelle alueen asukkaiden enemmistölle. Ranskassa viime aikoina noudatettu hajakeskityspolitiikka on palauttanut kaupungille sen aiemman arvostetun aseman.


title: Saint-Lô

text: Alueella oli järjestäytynyttä asustusta jo kelttiläis-roomalaisella ajalla. Silloisen yhteisön nimi oli keltiksi ”Briovera" (ranskaksi ”Briovère”) eli silta yli Virejoen. Kyläyhteisöä asuttivat keltit, ja roomalaiset joukot valloittivat sen Quintus Titurius Sabinuksen johdolla vuonna 56, kun heimopäällikkö Viridovix oli kärsinyt tappion Mont Castren taistelussa. Näin roomalaiset sijoittuivat Canisyn, Marignyn ja Tessy-sur-Vireen alueille.


title: Saint-Lô

text: Sittemmin saksit tunkeutuivat 200-luvulla alueelle useita kertoja. Frankit loivat alueelle ainoastaan hallinnollisen organisaation, ja niin alueella oli oikeus jopa oman rahan lyömiseen. Alue kristillistyi melko myöhään, sillä ennen vuotta 511 on löydetty asiakirjajäänteitä vain neljän Coutancesin piispan olemassaolosta. Kun piispa Laud de Coutances 500-luvun alkupuolella oli kuollut ja hänet julistettu pyhimykseksi, Briovèren asukkaat alkoivat häneen kohdistuneen kunnioituksen, ja kun pyhiinvaellukset alueelle lisääntyivät, kaupunki otti nimekseen Saint-Laud.


title: Saint-Lô

text: Herttua Salomonin johtamat bretonit aloittivat Contentinin länteen viettävän rannikkoalueen valloittamisen vuonna 836. Heidän jatkuvasti edetessään Kaarle II Kalju luovutti Solomonillie 267 Contentinin alueen, jossa hänellä ei ollut suurestikaan vaikutusvaltaa.


title: Saint-Lô

text: Vuonna 889 viikingit nousivat pitkin Virejokea ja piirittivät Saint-Lôn kaupunkia. Kaarle Suuri oli vuosisata aiemmin rakentanut kaupungille vankat puolustusmuurit, joten kaupunki ei antautunut viikingeille. Piirittäjät katkaisivat kaupungin vedensaannin, ja sen seurauksena kaupungin täytyi lopulta antautua. Viikingit tappoivat kaupungin asukkaat, heidän joukossaan myös Coutancen piispan, ja hajottivat rakennukset maan tasalle. Tämän jälkeen piispanistuin siirrettiin Roueniin. Vasta vuonna 1025 piispa Herbert päätti rakentaa uudelleen Saint-Lôn kaupunginmuurit ja siirtää piispanistuimen takaisin kaupunkiin.


title: Saint-Lô

text: Tämän jälkeen Geoffray de Montbrayn hallin alaisuudessa kaupunki koki taloudellisen nousukauden, joka liittyi Normannien Sisilian retkien välietappina olemiseen. De Montbrayn läheinen sukulainen Robert Guischarh lastasi Apuliasta ja Calabriasta merkittävän ryöstösaaliin, ja tämän saaliin ansiosta hän saattoi rakentaa uudelleen vuonna 1056 Saint-Lôn kaupungin katedraalin. Kaupunki tuli tunnetuksi kultasepäntyöstä, ja Vilhelm Valloittajan puoliso, Flanderin Mathilde, teetti kaupungin käsityöläisillä kaksi suurta kynttilänjalkaa Damesin luostaria varten. Alueen väestö osallistui Vilhelm Valloittajan tekemään Englannin valloitukseen.


title: CyberLink

text: CyberLink on taiwanlainen, vuonna 1996 perustettu ohjelmistoja digitaalista viihdettä ja multimediaa varten tuottava yritys. Yhtiön toimitusjohtajana on vuodesta 1997 toiminut Alice H. Chang.


title: CyberLink

text: Yhtiön tuotteita ovat muun muassa PowerDVD, PowerDirector, Power Encoder, PowerCinema, YouCam, DVD Suite, MagicSports, PowerProducer, Power2Go, PowerBackup, PowerRecover, MediaShow, PowerDVD Copy, LabelPrint, InstantBurn, DVD Menu Templates, CyberLink Live Premium, Media Deluxe, Soft DMA, Media Server, Infrared Remote Control. Yhteensä CyberLinkin valmistamia ohjelmistoja on toimitettu yli 200 miljoonaa kappaletta.


title: Tarja-Tuulikki Tarsala

text: Tarja-Tuulikki Tarsala-Salmi (4. syyskuuta 1937 Helsinki – 9. toukokuuta 2007 Helsinki) oli suomalainen näyttelijä.


title: Tarja-Tuulikki Tarsala

text: Tarsala aloitti Yleisradion televisioteatterissa vuonna 1963 heti valmistuttuaan Suomen Teatterikoulusta. Viimeisenä vuotenaan televisioteatterissa valmistui Mikko Niskasen "Kahdeksan surmanluotia", joka esitettiin televisiossa neliosaisena sarjana. Naispääroolia veritekoon ajautuvan pientilallisen emäntänä pidetään yhä yleisesti Tarsalan merkittävimpänä suorituksena.


title: Tarja-Tuulikki Tarsala

text: Tarsalan elokuvaura jatkui 1960-luvulta aina 2000-luvulle. Hän näytteli muutamassa Uuno Turhapuro- ja Vääpeli Körmy -elokuvassa. Tarsalan viimeisiin kuuluivat roolit elokuvissa "Bad Luck Love", josta hän voitti parhaan naissivuosan Jussi-palkinnon, "Populäärimusiikkia Vittulajänkältä", Suden vuosi sekä Miehen Työ.


title: Tarja-Tuulikki Tarsala

text: Teatterissa Tarsala esiintyi aktiivisesti 1980-luvulta lähtien, kun hän lopetti 1970-luvun lopulla teatterikoulun opettajana. Hän toimi tämän jälkeen freelancer-näyttelijänä ja -ohjaajana ja vieraili muun muassa Intimiteatterissa, Lilla Teaternissa ja Lahden kaupunginteatterissa.


title: Tarja-Tuulikki Tarsala

text: Hän oli mukana Stidit-lauluyhtyeessä yhdessä Liisamaija Laaksosen ja Iris-Lilja Lassilan kanssa. Yhtyeen tunnetuin kappale on "Pienenä tyttönä" vuodelta 1969.


title: Tarja-Tuulikki Tarsala

text: Tarsala oli ohjaaja Ere Kokkosen ensimmäinen vaimo.


title: Estrelanvuoristokoira

text: Estrelanvuoristokoira on vanhastaan Portugalin Estrelanvuoriston talojen ja karjalaumojen vahtikoira. Rodun lyhyt- ja pitkäkarvaisilla muunnoksilla on yhteinen rotumääritelmä. Suomessa syntyy vuodessa noin 50 pentua, ja koko kanta on noin 300 koiraa.


title: Estrelanvuoristokoira

text: Jo vuosisatojen ajan syrjäisen Estrelanvuoriston rinteillä on käytetty tämäntyyppisiä koiria laumojen vartiointiin, suojeluun ja jopa vetokoirina. Rotua pidetään yhtenä Pyreneiden niemimaan vanhimmista. Kun lampaiden paimennus luonnonlaitumilla oli vielä yleistä, estrelat seurasivat keväisin laumoja viheriöiviltä alemmilta rinteiltä yhä ylemmäs vuoristoon. Lampaat kiipesivät kohti huippua sitä mukaa, kun laitumet kuivuivat. Koirien maine levisi Portugalissa, ja estreloja ostettiin innokkaasti muuallekin maahan.


title: Estrelanvuoristokoira

text: Estrelanvuoristokoira on ruumiinrakenteeltaan melko suuri, pitkänomainen ja kaarevalinjainen. Sen kaartuva rintakehä ei ole kovin leveä. Rotu liikkuu sujuvasti, mahdollisimman vähällä vaivalla. Sillä on vahva raajaluusto, melko niukat kinnerkulmaukset ja soikeahkot käpälät. Lisäksi monilla estrelanvuoristokoirilla on kannukset. Rodulla on ominaista pitkä riippuva häntä, jonka päässä on J-koukku ja koiran seistessä häntä kohoaa melko korkealle.


title: Estrelanvuoristokoira

text: Estrelanvuoristokoiralla on lyhyt kaula ja jykevä, lievästi kupera pää, jossa on loiva otsapenger. Rodulla on pitkä kuono ja sen huulet eivät riipu. Sillä on keskikokoiset, soikeat silmät ja tiiviit luomet. Estrelanvuoristokoiralla on pienet, riippuvat, kolmiomaiset korvat, jotka taipuvat taaksepäin vasten päätä niin, että korvan tyvestä näkyy hieman korvan sisäpintaa.


title: Estrelanvuoristokoira

text: Estrelanvuoristokoiran karva on suoraa ja kevyesti laineikasta. Turkin vahvuus vaihtelee rungon eri osissa. Karva on lyhyempää raajoissa kintereiden alapuolella, samoin päässä. Korvientyvessä on pitempää karvaa, samoin hännässä, joka pitkäkarvaisella on hapsuinen. Pitkäkarvaisella estrelanvuoristokoiralla on pieni karvakaulus ja selvät hapsut raajojen takana. Pitkäkarvaisen estrelan runsas pohjavilla on peitinkarvaa vaaleampaa. Väri on useimmiten kellanruskea tai keltainen ja harvemmin sudenharmaa tai laikukas keltainen.


title: Estrelanvuoristokoira

text: Estrelanvuoristokoira on luonteeltaan tyypillinen vuoristokoira, joka on rohkea ja omatoiminen mutta samanaikaisesti epäluuloinen vieraita kohtaan. Rotu on karaistunut ankarissa luonnonoloissa. Luonne on valpas ja tarkkaavainen, vahtimisvietti on voimakas. Omistajalla on hyvä olla kokemusta koirista, vaikka rotu onkin viime vuosikymmeninä muuttunut enemmän seurakoiramaiseksi. Tämän seurauksena yksilöiden määrä on kasvanut.


title: Heinrich Lenz

text: Heinrich Friedrich Emil Lenz (myös Emil Khristianovitš Lenz; 12. helmikuuta 1804 – 10. helmikuuta 1865) oli vironsaksalainen fyysikko. Hänet tunnetaan kehittämästään sähködynamiikan laista, joka on nimetty hänen mukaansa Lenzin laiksi.


title: Heinrich Lenz

text: Käytyään peruskoulun 1820 Lenz siirtyi opiskelemaan kemiaa ja fysiikkaa Tarton yliopistoon. Hän matkusti Otto von Kotzebuen kanssa tämän kolmannella maailmanympärysmatkalla 1823–1826. Matkalla hän tutki ilmasto-oloja ja meriveden fysikaalisia ominaisuuksia.


title: Heinrich Lenz

text: Matkan jälkeen Lenz siirtyi työskentelemään Pietarin yliopistoon, jossa hän myöhemmin toimi matematiikan ja fysiikan dekaanina 1840–1863. Sähkömagnetismin tutkimuksensa hän aloitti 1831, ja Lenzin lain lisäksi hän tutki Joulen lakia. Venäjällä lakia kutsutaankin Joulen–Lenzin laiksi.


title: Eli Wallach

text: Eli Herschel Wallach (7. joulukuuta 1915 Brooklyn, New York, Yhdysvallat – 24. kesäkuuta 2014) oli yhdysvaltalainen näyttelijä. Hänellä oli puolanjuutalaiset sukujuuret.


title: Eli Wallach

text: Wallach palveli toisessa maailmansodassa lääkintämiehenä. Hänen näyttelijäuransa alkoi melkein heti sodan jälkeen. Hänen tunnetuimpia elokuviaan ovat muiden muassa "Nukkevaimo", "Sopeutumattomat", "7 rohkeata miestä", "Hyvät, pahat ja rumat", "Vartija" ja "Kummisetä III" sekä "Menneisyyden ote", jossa hänellä oli cameorooli liköörikauppiaana. Hän esitti Pakkasherraa kahdesti 1960-luvun "Batman"-sarjassa.


title: Eli Wallach

text: Wallach oli 2000-luvulla maailman vanhimpia yhä näytteleviä henkilöitä. Viimeisiin esityksiin kuului muun muassa vuonna 2006 valmistunut "The Holiday" -elokuva. Vuonna 2010 hänet nähtiin Roman Polanskin elokuvassa "The Ghost Writer" ja Oliver Stonen elokuvassa "". Wallach sai Oscar-kunniapalkinnon vuonna 2010.


title: Eli Wallach

text: Wallach oli 5. maaliskuuta 1948 alkaen naimisissa näyttelijä Anne Jacksonin kanssa. Heille syntyi kolme lasta: Peter, Katherine ja Roberta. Hänen vasen silmänsä oli sokea aivoverenkiertohäiriön aiheuttaman silmäverenvuodon takia.


title: Gaetano Braga

text: Gaetano Braga (9. kesäkuuta 1829 – 21. marraskuuta 1907) oli italialainen säveltäjä ja sellisti.


title: Gaetano Braga

text: Braga oli alun perin lähtöisin Giulianovasta Abruzzon alueelta, mutta kuoli Milanossa. Säveltäjän tuotantoon kuuluu kaksi konserttoa sellolle sekä kamarimusiikkia, jossa on mukana sello. Lisäksi hän sävelsi oopperoita:


title: Tupajumi

text: Tupajumi ("Anobium punctatum") on ruskea, noin 3–4 mm:n mittainen puuta tuhoava kovakuoriainen. Tupajumi elää kosteissa rakennusten puurakenteissa ja huonekaluissa sekä luonnonvaraisena metsissä. Suomalaisissa metsissä sitä ei kuitenkaan tavata. Metsissä se ei aiheuta mainittavaa vahinkoa.


title: Tupajumi

text: Tupajuminaaras munii munansa tyypillisesti puunhalkeamiin. Naaras ei muni koskaan pyöreähköjä valkoisia muniaan umpimähkään esimerkiksi sileälle pinnalle, vaan harkitsee tarkoin mihin ne jättää. Munasta kuoriutuu toukka kahden kolmen viikon kuluttua. Tyypillisesti puussa elämiseen sopeutunut toukka porautuu munan alla olevaan puuhun ja pysyy siellä elinikänsä. Toukat viihtyvät kosteassa puussa ja käyttävät sitä ravinnokseen. Toukat ovat vaaleita, muodoltaan käyriä ja kasvavat 4–5 mm:n mittaisiksi. Rakennuksissa toukka asustaa puukäytävässään n. 3 vuotta ja luultavimmin rakennusten ulkopuolella huomattavasti lyhyemmän ajan. Kun toukka on kasvanut täysimittaiseksi se kaivaa pystysuoran käytävän lähelle puun pintaa, pysähtyy lähelle kuorta ja koteloituu muutamassa päivässä. Muutamien viikkojen kuluessa kotelosta kuoriutuu aikuinen joka lepää muutamia päiviä kotelokammiossaan ja kaivautuu sen jälkeen ulos pyöreästä ulostuloreiästä. Aikuinen tupajumi elää ainoastaan muutaman viikon, lisääntyy ja kuolee sen jälkeen.


title: Tupajumi

text: Tupajumien toukat tarvitsevat tietyn puuaineen kosteuden elääkseen. Puunkosteus puolestaan riippuu ilmankosteudesta. Vastakuoriutuneet toukat vaativat suuremman n. 65–75 % kosteuden kuin isommat. Tupajumeista ei ole rakennuksissa haittaa mikäli huoneiden kosteus pystytään pitämään keskimäärin 60 %:n alapuolella.


title: Oliveira da Figueira

text: Oliveira da Figueira on henkilöhahmo belgialaisen Hergén piirtämässä ja kirjoittamassa "Tintti"-sarjakuvassa.


title: Oliveira da Figueira

text: Figueira esitetään ystävällisenä rihkamakauppiaana, jolla on viikset ja vihreä hattu. Hän on kotoisin Portugalista ja saa myydyksi monenlaista tavaraa eri puolilla Lähi-itää. Figueira törmää päähenkilö Tinttiin ensi kertaa kirjassa "Faaraon sikarit" (1934).


title: Oliveira da Figueira

text: Figueira nähtiin "Faaraon sikarien" jälkeen kirjoissa "Mustan kullan maa" (1950) ja "Seikkailu Punaisella merellä" (1958). Kirjassa "Castafioren korut" (1963) hän on yksi henkilöistä, jotka onnittelevat Kapteeni Haddockia väitetystä kihlauksesta oopperadiiva Bianca Castafioren kanssa. Figueira oli lukenut asiasta sanomalehdestä eikä tiennyt, että huhut naimisiinmenoaikeista johtuivat vain kuulovammaisen Professori Tuhatkaunon sekaannuksesta.


title: Oliveira da Figueira

text: Portugalin ensimmäisessä versiossa "Faaraon sikareista" Figueira esitettiin espanjalaisena. Figueira pyrkii olemaan mahdollisimman ystävällinen Tintille ja hänen kumppaneilleen.


title: American History X

text: American History X on yhdysvaltalainen Tony Kayen ohjaama elokuva vuodelta 1998. Se käsittelee aiheita kuten rasismi, laiton maahanmuutto, uusnatsismi ja mustien jengien hyväksikäyttämät haavoittuvaiset nuoret. Pääosissa näyttelevät Edward Norton (Derek Vinyard) ja Edward Furlong (Danny Vinyard). Sivurooleissa näyttelevät muun muassa Beverly D'Angelo, Jennifer Lien, Ethan Suplee, Fairuza Balk, Avery Brooks, Elliott Gould ja Stacy Keach. Edward Norton sai elokuvasta "Paras miespääosa" -Oscar-ehdokkuuden vuonna 1999. Elokuva kuuluu Internet Movie Databasen 50 parhaan elokuvan joukkoon.


title: American History X

text: Entinen uusnatsi Derek Vinyard (Norton) vapautuu vankilasta kolmen vuoden tuomion jälkeen. Hän sai tuomion tapettuaan kaksi mustaihoista miestä, jotka yrittivät varastaa hänen autonsa. Vankilassa hänen silmänsä kuitenkin aukesivat. Hän näki muiden uusnatsien petturuuden ja tajusi lopulta että hyvä tai paha ei johdu ihonväristä − osittain jo siitä syystä, että hänen luotettavin ystävänsä vankilassa oli musta.


title: American History X

text: Hänen nuorempi veljensä Danny (Furlong) on sillä välin seurannut hänen jalanjälkiään samassa uusnatsien porukassa. Derek haluaa pysyä kaukana vanhoista piireistään, eikä pidä siitä, että Danny veljeilee heidän kanssaan. Derekin tavoitteena on nyt pelastaa veljensä ja perheensä siltä väkivallalta, jonka hän itse on aiheuttanut.


title: Opera Cava

text: Opera Cava -festivaali järjestettiin vuosittain kesäisin Nilsiän Louhosareenalla. Nilsiän Satua vai totta -musiikkifestivaalin nimeksi vaihdettiin vuonna 2004 Opera Cava. Opera Cavan toiminnanjohtajana ja taiteellisena johtajana toimi 31. toukokuuta 2006 asti oopperalaulaja Satu Vihavainen. 1. Kesäkuuta 2006 toiminnanjohtajana aloitti Kimmo Hellgrén ja taiteellisena johtajana jatkoi edelleen Satu Vihavainen. Oopperasäätiön hallitus ilmoitti maaliskuussa 2008, että se hakeutuu konkurssiin.


title: Opera Cava

text: Menneitä produktioita:


title: Opera Cava

text: Oopperoiden lisäksi Opera Cava -festivaali järjesti konsertteja ja tapahtumia.


title: Bianca Castafiore

text: Bianca Castafiore (lempinimi ”Milanon satakieli”) on kuvitteellinen italialainen oopperadiiva Hergén "Tintti"-sarjakuvissa.


title: Bianca Castafiore

text: Castafioren ensiesiintyminen nähtiin albumissa "Kuningas Ottokarin valtikka" (1939). Castafiore esitetään yhtenä johtavista italialaisista oopperasopraanoista, ja hänen aina laulamansa kappale on Koruaaria Charles Gounod’n oopperasta "Faust". Aaria alkaa sanoilla ”"ah ma nauran, kun kuvani kauniin peilissäin nään"”. Tintti, kapteeni Haddock ja Milou eivät siedä Castafioren voimakasta lauluääntä, mutta muut tuntuvat yleensä pitävän hänen laulustaan. Castafiore on aina kuvattu mahtailevana, itsekeskeisenä ja naiivina. Castafioren kanssa kulkevat yleensä yhdessä silmälasipäinen pianisti Igor Wagner sekä kamarineito Irma, joita hän jatkuvasti komentelee.


title: Bianca Castafiore

text: Castafiore on epäilemättä ihastunut kapteeni Haddockiin, mutta Haddock ei kuitenkaan voi sietää häntä. Tarinassa "Castafioren korut" sanomalehdet levittävät perätöntä huhua Castafioren ja Haddockin naimisiinmenoaikeista. Castafiore on tottunut lehdistöön ja nauraa huhuille, mutta Haddock pitää niitä äärimmäisen kiusallisina. Castafiore ei aina muista ystävänään pitämänsä kapteeni Haddockin nimeä, vaan kutsuu tätä lukuisilla väärillä nimillä, kuten ”kapteeni Bartok”. "Castafioren koruissa" Castafiore lahjoittaa Haddockille puna-aran, jota Haddock myös piti rasittavana. Vaikka Castafiore on varsinkin Haddockin mielestä hyvin ärsyttävä, hän on kuitenkin useita kertoja auttanut Tinttiä ja Haddockia, ja joskus pelastanut heidät pulasta. Viimeisessä tarinassa "Tintti ja Picarot" Castafiore joutuu San Theodorosin valtiossa vankeuteen, koska häntä pidetään Tintin ystävänä.


title: Bianca Castafiore

text: Bianca Castafioren esikuvana on saattanut ollut suomalainen oopperadiiva Aino Ackte. Tätä olettamusta tukee muun muassa se, että "Kuningas Ottokarin valtikassa" Klowin kuninkaanlinnan, Kropowin, arkkitehtuuri muistuttaa suuresti Olavinlinnaa, ja Ackté oli Savonlinnan oopperajuhlien alkuunpanija. Hergé itse ei juuri pitänyt oopperasta.


title: Fairuza Balk

text: Fairuza Alejandra Balk (s. 21. toukokuuta 1974 Point Reyes, Kalifornia, Yhdysvallat) on yhdysvaltalainen näyttelijä. Hän on tullut tunnetuiksi muun muassa rooleistaan elokuvissa "Valmont" ja "Noitapiiri".


title: Fairuza Balk

text: Balk on myös lainannut ääntään videopeleihin "" ja "Lords of Everquest".


title: Tsunade

text: Tsunade () on fiktiivinen henkilö anime- ja mangasarja Narutossa.


title: Tsunade

text: Tsunaden ja hänen entisten ryhmäläistensä nimet tulevat japanilaisesta kansantarinasta, "Jiraiya Goketsu Monogatari". Tässä tarinassa Tsunade on loistava etanataikojen käyttäjä ja on naimisissa Jiraiyan kanssa.


title: Tsunade

text: Tsunade oli Kolmannen Hokagen johtamassa Ryhmä Sarutobissa, johon kuului myös Jiraiya ja Orochimaru. Heistä on tullut vuosien varrella hyvin voimakkaita ja heitä kutsutaankin legendaariseksi kolmikoksi, vaikkeivät he enää toimikaan yhdessä.


title: Tsunade

text: Suurten ninjasotien aikaan Tsunaden pikkuveli, Nawaki, kuoli taistelukentällä. Orochimaru kertoi Tsunadelle ettei edes tuntisi veljeään enää, koska tämä oli niin runneltu. Tämän johdosta Tsunade alkoi vaatia enemmän parantavia ninjoja ryhmiin. Hän tapasi myös Danin, joka kannatti Tsunaden ehdotusta ja heistä tuli pari. Dan kuitenkin kuoli pian Tsunaden käsiin, Tsunaden yrittäessä epätoivoisesti pelastaa rakastettuaan. Tämän johdosta hän myös alkoi kammota verta ja lähti Konohasta yhdessä Danin veljentyttären, Shizunen, kanssa.


title: Tsunade

text: Matkustellessaan kaupungista toiseen, Tsunadelle tuli peliriippuvuus ja kaiken lisäksi hänellä oli surkea onni rahapeleissä. Tsunadella oli kuitenkin yksi esine, jota hän ei suostunut pelaamaan; hänen isoisänsä kaulakoru. Se oli ollut myös väliaikaisesti Nawakilla ja Danilla ja oli täten hänen ainoa muistonsa rakkaistaan.


title: Tsunade

text: Tsunade esiintyi sarjassa ensimmäisen kerran, kun Jiraiya ja Naruto lähtivät etsimään Tsunadea pyytääkseen tätä seuraavaksi Hokageksi Kolmannen Hokagen kuoltua Orochimarun käsissä. Myös Orochimaru etsi Tsunadea pyytääkseen häntä parantamaan kätensä, jotka Kolmas oli muuttanut toimintakyvyttömiksi.


title: Tsunade

text: Orochimaru tapasi Tsunaden ensin ja lupasi herättää Nawakin ja Danin henkiin, mikäli Tsunade auttaisi häntä. Hän antoi Tsunadelle viikon aikaa pohtia asiaa.


title: Tsunade

text: Pian Tsunade ja Shizune tapasivat myös Jiraiyan ja Naruton. Tsunade oli kuitenkin humalassa ja haukkui Hokagen arvonimeä, mikä suututti Naruton, joka haastoi Tsunaden kaksintaisteluun. Narutolla ei kuitenkaan ollut mitään mahdollisuuksia, mutta onnistui yllättämään Tsunaden käyttämällä Rasengania, jota Jiraiya oli juuri opettanut hänelle. Tsunade kuitenkin väisti iskun helposti ja havaitsi ettei Naruto ollut oppinut liikettä vielä täysin. Hän sitten valitti Jiraiyalle, ettei tämän olisi pitänyt opettaa Narutolle liikettä, jota tämä ei tulisi koskaan hallitsemaan. Naruto kuitenkin väitti oppivansa sen kolmessa päivässä mistä Tsunade sitten löi vetoa. Hän lupasi antaa Narutolle viikon aikaa mikäli hän onnistuisi hän saisi tsunaden kaulakorun mikäli hän kykenisi liikkeen oppimaan.


title: Tsunade

text: Kun Tsunade vihdoin meni ilmoittamaan Orochimarulle päätöksestään, hän hyökkäsikin Orochimarun kimppuun. Kabuto onnistui kuitenkin pysäyttämään hänet. Kabuto sitten iski Tsunadea niin että hän alkoi vuotaa verta, saaden Tsunaden šokkiin.


title: Tsunade

text: Samalla Shizune, Jiraiya ja Naruto saapuivat kuitenkin apuun. Jiraiyan taistellessa Orochimarua vastaan, Shizune taisteli Kabutoa vastaan häviten. Naruto astui sitten taisteluun onnistuen käyttämään Rasengania Kabutoon, joka vahingoittui pahoin. Kabuto oli kuitenkin onnistunut iskemään samalla Narutoon sydämeen. Kabuton väittäessä, että Naruto tulisi kuolemaan, Tsunade pääsi yli kammostaan ja onnistui parantamaan Naruton.


title: Tsunade

text: Taistellessaan Jiraiyaa vastaan, Orochimaru huomasi Tsunaden liikkeet ja huomasi hyvän paikan iskeä. Hän hyökkäsi iskien miekkansa Tsunaden läpi, joka kuitenkin paransi itsensä. Tästä seurasi taistelu Orochimarun, Jiraiyan ja Tsunaden välillä jokaisen kutsuessa oman olentonsa taisteluun; Orochimaru Mandan, Jiraiya Gamabuntan ja Tsunade Katsuyun.


title: Tsunade

text: Taistelun jälkeen hän myönsi Naruton voittaneen vedon ja antoi hänelle kaulakorunsa luvaten tukea Naruton unelmaa Hokagena.


title: Valmont

text: Valmont on Miloš Formanin ohjaama, vuonna 1989 ensi-iltansa saanut elokuva, joka pohjautuu Choderlos de Laclosin 1782 julkaistuun kirjeromaaniin "Vaarallisia suhteita". Pääosissa nähdään Colin Firth, Annette Bening, Meg Tilly, Fairuza Balk ja Siân Phillips.


title: Valmont

text: "Video-oppaassa" vuodelta 1994 Kati Sinisalo sanoo klassisen tarinan muuttuvan Formanin käsissä jälkihippifilosofiseksi ihmissuhdeleikiksi. Hän antaa "Valmontille" kolme tähteä viidestä, mikä vastaa sanallista arviota ”hyvä”.


title: Hygieniaosaamistodistus

text: Hygieniaosaamistodistus, tunnetummalta nimeltään hygieniapassi, on todistus henkilön hygieniaosaamisesta. Hygieniapassi perustuu 1. maaliskuuta 2006 voimaantulleeseen elintarvikelakiin. Toimiminen työssä, jossa käsitellään pakkaamattomia elintarvikkeita, edellyttää hygieniapassia. Hygieniapassin voi saada suorittamalla hygieniaosaamiskokeen. Kokeita järjestävät Elintarviketurvallisuusvirasto Eviran hyväksymät osaamistestaajat, jotka ovat usein aikuiskoulutuskeskuksia ja ravitsemusalan oppilaitoksia. Osaamistodistus on voimassa toistaiseksi, eli ikuisesti, kunnes mahdollisesti lainsäädäntö muuttaa sen.


title: Hygieniaosaamistodistus

text: Hygieniapassin tarkoitus on lisätä yleisen hygieniasairauksien jäljittävyyttä sekä varmistaa elintarviketeollisuudessa työskentelevien ihmisten perustiedot hygieniasta. Tällä pyritään vähentämään hygienian puutteesta, vääristä työskentelytavoista ja menetelmistä aiheutuvia tartuntatauteja.


title: Hygieniaosaamistodistus

text: Vaikka hygieniapassi vaaditaankin elintarvikelain mukaisesti käytännössä jokaisella alalla missä käsitellään, valmistetaan ja/tai tarjoillaan pakkaamattomia, helposti pilaantuvia elintarvikkeita, niin silti passin varsinaista valvontaa tai valvontajärjestelmää ei käytännössä ole. Valvonta tapahtuukin taannehtivasti, eli jos tartuntatauti ilmenee, voidaan jäljittää oliko työntekijöillä hygieniapassia vai ei ja sen jälkeen oliko hygieniassa tai ruoanvalmistuksessa puutteita. Passin puuttuminen tai voimassa oleminen selkeyttää lainsäädännöllisesti vastuukysymyksiä.


title: Hygieniaosaamistodistus

text: Elintarvikevirasto Eviran testijärjestelmään kuuluu sähköinen kysymyspankki, jossa on yli 1 000 kysymystä elintarvikehygienian alueelta. Järjestelmä arpoo jokaista testiä varten 40 kysymystä.


title: Hygieniaosaamistodistus

text: Osaamistesti suoritetaan kirjallisesti, joko suomen tai ruotsin kielellä. Osaamistesti koostuu 40:stä oikein/väärin väittämästä. Läpäistäkseen testin, pisteitä on saatava vähintään 34/40. Vääristä vastauksista ei saa miinuspisteitä, joten kuudella väärällä vastauksella läpäisee vielä testin. Vastausaikaa on 45 minuuttia, ja testitilaisuudesta saa poistua 20 minuutin jälkeen testin alkamisesta. Osaamistesti suoritetaan osaamistestaajan valvonnassa itsenäisesti. Vastaukset tehdään lomakkeelle kuulakärkikynällä tai muulla sellaisella välineellä, joka takaa sen ettei tuloksia voi muuttaa jälkikäteen ja että lomakkeet voidaan arkistoida ohjeiden mukaan. Osaamistestaajan velvollisuus on varmistaa, että jokainen testin suorittaja saa mahdollisuuden rauhalliseen ja itsenäiseen vastaamiseen. Testiajan loputtua osaamistestaaja kerää testilomakkeet tarkastettavaksi ja arkistoitavaksi sekä käy läpi oikeat vastaukset.


title: Hygieniaosaamistodistus

text: Osaamistestaajilla on mahdollisuus järjestää niin sanottuja erityistilannetestejä myös muilla kuin suomen- tai ruotsinkielellä. Erityistilannetestejä varten osaamistestaajien on tehtävä Elintarviketurvallisuusvirastoon ilmoitus vähintään 7 päivää ennen aiottua testiajankohtaa. Tyypillisiä erityistilannetestejä ovat esimerkiksi englanninkieliset kirjalliset testit ja erikielille tulkatut testit. Erityistilannetestien järjestämistä varten osaamistestaajan on selvitettävä ilmoituksessaan kuinka hän huolehtii siitä, että testi suoritetaan ja arvioidaan Elintarviketurvallisuusviraston kriteerien mukaan. Tarkemmat ohjeet erityistilannetestien järjestämiseen saa kysymyspankista.


title: Hygieniaosaamistodistus

text: Osaamistestiin osallistuvalla on oikeus valittaa testaajan toimintaan, testitilanteeseen tai testin tarkastamiseen liittyvistä epäkohdista Elintarviketurvallisuusvirastoon. Valitus on toimitettava Elintarviketurvallisuusvirastoon 30 vuorokauden kuluessa testitilanteesta tai testituloksen saamisesta.


title: The Scourger

text: The Scourger on helsinkiläinen vuonna 2003 perustettu thrash metal -yhtye, jonka perustivat ex-Gandalf-laulaja Jari Hurskainen, rumpali Seppo Tarvainen ja kitaristi Pekka Hämäläinen. Nykyiseen kokoonpanoon kuuluvat Hurskaisen ja Tarvaisen lisäksi kitaristit Timo Nyberg ja Jani Luttinen sekä basisti Kimmo Kammonen.


title: The Scourger

text: Heti alussa yhtye päätyi soittamaan thrash metalia. Ensimmäinen demo tuotettiin Tony Näykin miksaamana ja masteroimana. Demo sisälsi yhtyeen kolmen oman kappaleen, "The Fool Circlen", "Pain Zonen" ja "Maximum Intesityn" lisäksi version At the Gates -yhtyeen kappaleesta "Cold".


title: The Scourger

text: Seuraavana keväänä yhtye sävelsi uusia kappaleita sekä otti kaksi uutta kitaristia mukaan toimintaansa: Harri Hytösen (ex-Gandalf, Cubehead) ja Timo Nybergin (ex-Gandalf, Divine Decay). Uuden albumin sanoituksista vastasi Seppo Tarvainen. Lisäksi levytykseen osallistui basisti Alec Hirst-Gee (Suburban Tribe, Divine Decay). Uusi kokoonpano soitti Nosturissa elokuussa 2004 yhdessä Amoralin, Driven ja Rujon kanssa, missä esiteltiin yhtyeen seuraavan Maxi-CDn sisältöä, kuten uusi kappale "Slayground". Yhtyeen toiminta oli tehnyt vaikutuksen Tony Talevaan ja hän esittikin tarjouksen aloittaa uuden studiolevytyksen Moonman Studios -studiolla Karjaalla yhdessä tuottaja Aaro Seppovaaran (Blake) kanssa. Uusi kuuden kappaleen Maxi-CD "To the Slayground" nauhoitettiinkin heti samana syksynä. Ennen vuoden vaihdetta yhtye esiintyi vielä Tavastialla marraskuussa yhdessä Transport Leaguen kanssa sekä Stella Star Clubilla Moonsorrown, Imperanon ja Born Of Thorns yhtyeiden kanssa.


title: The Scourger

text: Uusi levy julkaisiin vuoden 2005 helmikuussa, ja he promosivat levyä Tavastialla yhdessä Finntrollin kanssa. Yhtye keikkaili sitä ennen Dimebag Darrelin muistokonsertissa esittäen uuden basistinsa Kimmo Kammosen sekä vieraili Finnish Metal Expo -tapahtumassa, joka toimi myös yhtyeen ensimmäisen videon "Slayground"-kappaleen kuvauspaikkana. Tämä julkaistiin myöhemmin Inferno-lehden musiikkivideo-DVD:llä. Yhtye julkaisi pian tämän jälkeen uuden singlen "Hatehead", joka julkaistiin 15.7.2005 Tuska Open Air Metal Festival -tapahtuman aikana yhtyeen esiintyessä jatkoklubilla. Single saikin hyvän vastaanoton ja nousi korkeimmillaan singlelistan sijalle neljä viikolla 31. The Scourger jatkoi levystään Karjaan studiolla elokuussa. Yhtyeestä poistui Harri Hytönen ja tilalle tuli uusi kitaristi Jani Luttinen. Yhtye soitti uudella kokoonpanolla Sinebrykoff-panimon First Warning -tapahtumassa Tavastialla lokakuussa. Loppuvuodesta yhtye teki keikkoja mm. Gloriassa Metal Clum Curium -tapahtumassa.


title: The Scourger

text:
Uusi albumi "Blind Date With Violence" näki päivänvalon tammikuussa 2006. Kesäkuussa levystä julkaistiin single "Maximum Intensity", ja lokakuussa albumista tehtiin laajennettu "Blind Date With Violence - Worldwide Edition" -julkaisu, joka sisältää Suomessa julkaistun levyn sisällön lisäksi cover-versiot Slayerin "Ghosts of War" -kappaleesta, Testamentin "Over the Wall" -kappaleesta sekä Tuska-festivaalilla 2006 äänitetyt liveversiot "Grading Deranged"-, "Maximum Intensity"- ja "The Oath and the Lie" -kappaleista. Samaan aikaan yhtye ilmoitti myös aloittaneensa uuden studioalbumin suunnittelun. The Scourger soitti Napalm Death -yhtyeen kanssa vuoden taitteessa yhtyeen vieraillessa pohjoismaissa.EP:t
DVD:t


title: Charlotta Lönnqvist

text: Charlotta Maria Lönnqvist (4. helmikuuta 1815 Siuntio – 27. huhtikuuta 1891 Siuntio) oli kirjailija Aleksis Kiven hyväntekijä, jonka luona Fanjunkarsin torpassa Siuntiossa Kivi asui vuosina 1864–1871. Tänä aikana Kivi kirjoitti keskeisen osan tuotannostaan, muun muassa pääteoksensa "Seitsemän veljestä". Lönnqvist oli perinyt torpan vanhemmiltaan, ja hän auttoi monia varsinkin suurten nälkävuosien aikana. Tästä syystä hän ajautui taloudellisiin vaikeuksiin, ja Aleksis Kivi esti vuonna 1869 torpan pakkohuutokaupan "Seitsemästä veljeksestä" saamiensa tulojen avulla. Jotkut Aleksis Kiveä tutkineet ovat olettaneet Kiven ja Lönnqvistin olleen myös rakastavaisia. Kiven kuoleman jälkeen Lönnqvist sai J. V. Snellmanin anomuksesta valtion eläkettä.


title: Charlotta Lönnqvist

text: Charlotta Lönnqvistin vanhemmat olivat Uudenmaan rakuunarykmentissä palvellut Jonas Lönnqvist ja Maria Forsström. Mamselli Lönnqvist oli isänsä kuollessa 35-vuotias ja äitinsä kuollessa 43-vuotias. Vanhempi veli Axel Herman oli muuttanut pois paikkakunnalta vuosikymmeniä aiemmin ja ollut sen jälkeen tietymättömissä, joten ainoaksi lapseksi jäänyt Charlotta peri vanhemmiltaan Bruses-nimisen sotilastorpan, joka oli Sjundbyn kartanon mailla Siuntiossa. Torppa tunnettiin nimellä "Fanjunkars", sillä hänen isänsä oli ollut Ruotsin armeijassa lipunkantaja eli faanjunkkari. Torpparakennus oli suuri, lähes sadan neliömetrin kokoinen.


title: Charlotta Lönnqvist

text: Lönnqvist ansaitsi elantonsa pitokokkina häissä ja hautajaisissa Siuntiossa ja naapuripitäjissä. Pitokokin ammatti oli mahdollisesti äidiltä opittu. Lönnqvist järjesti muun muassa Adlercreutz-suvun perhejuhlat Sjunbyn ja Raalan kartanoissa sekä Espoon kartanossa. Hän hankki lisätuloja myös sudenpyynnillä.


title: Charlotta Lönnqvist

text: Lönnqvist tutustui Aleksis Kiveen mahdollisesti vuonna 1858 tai 1862 Kiven oleskellessa veljensä Juhani Stenvallin vuokraamalla Purnuksen tilalla Siuntiossa. Muutettuaan 1863 Siuntioon jahtivouti Kareliuksen mökkiin Kivi alkoi käydä syömässä Lönnqvistin luona. Hän asui Fanjunkarsissa kesästä 1864 maaliskuuhun 1871. Lönnqvistin on sanottu ottaneen myötätunnosta köyhän kirjailijan elätettäväkseen. Toisen näkemyksen mukaan hän auttoi Kiveä Adlercreutzien toiveesta. Tuohon aikaan nuoren naimattoman miehen asumista vanhemman naimattoman naisen luona – muuten kuin työmiehenä – pidettiin sopimattomana, ja naapurustossa levisi huhuja Lönnqvistin ja Kiven suhteesta. Vaikka Lönnqvist oli Kiveä parikymmentä vuotta vanhempi, jotkut aihetta tutkineet ovat arvelleet, että heidän välillään oli myös seksuaalinen suhde. Ajatuksen esittivät muun muassa Paavo S. Elo tutkimuksessaan "Aleksis Kiven persoonallisuus" ja Veijo Meri teoksessaan "Aleksis Stenvallin elämä". Kirjailijan siuntiolainen ystävä siltavouti Robert Karelius oli kuullut Kiven sanovan että Charlotta Lönnqvist oli hänelle liian vanha. Jos hän menisi naimisiin pitäisi sen olla nuorempi.


title: Charlotta Lönnqvist

text: Lönnqvistin vieraanvaraisuus apua tarvitsevia kohtaan – varsinkin suurten nälkävuosien aikana 1867–1868 – ajoi hänet taloudellisiin vaikeuksiin ja velkoihin. Vuonna 1869 hän oli vähällä menettää Fanjunkarsin pakkohuutokaupassa, mutta Kivi pelasti hänet "Seitsemästä veljeksestä" saamansa 700 markan tekijänpalkkion avulla sekä pyytämällä professori Thiodolf Reinin velan takaajaksi. Reinin vaimo oli Lönnqvistin vanha perhetuttu.


title: Charlotta Lönnqvist

text: Myöhemmin uskottiin pitkään, että Lönnqvist olisi tuhlannut omaisuutensa nimenomaan Kiven auttamiseen, ja Lönnqvistiä onkin sanottu ”Suomen köyhimmäksi mesenaatiksi”. Fanjunkarsin torpassa asui kuitenkin 1860-luvulla Kiven ohella muitakin täysihoitolaisia sekä ajoittain palvelusväkeä. Yksi asukas oli Lönnqvistin eräänlaiseksi kasvattityttärekseen ottama orvoksi jäänyt Raalan kartanon pehtorin tytär Hilda Lindfors. Vuonna 1871 mielisairaudesta kärsinyt Kivi jätti Fanjunkarsin ja päätyi Helsingissä Lapinlahden mielisairaalaan. Seuraavana vuonna hänet siirrettiin Albert-veljensä luo Tuusulaan. Lönnqvist kävi viimeisen kerran tapaamassa häntä kesällä 1872.


title: Charlotta Lönnqvist

text: Aleksis Kiven kuoltua 1872 Lönnqvistille myönnettiin J. V. Snellmanin anomuksesta valtion eläke. Anomukseen ei sisältynyt perusteluita. Kun Lönnqvist kuoli vuonna 1891, häntä muistettiin Kiven ”uskollisena suosijana”. Hänet haudattiin perhehautaan Siuntion kirkon hautausmaalle. Kiinnostus Lönnqvistiin lisääntyi, kun Aleksis Kivi 1910-luvulla kohotettiin kansalliskirjailijan asemaan. Fanjunkarsin torppa jäi sittemmin Neuvostoliitolle vuokratulle Porkkalan alueelle, eikä sitä enää alueen palautuksen aikaan 1950-luvulla ollut jäljellä. Paikalle rakennettiin vuosina 2003–2006 kopio alkuperäisestä rakennuksesta.


title: Charlotta Lönnqvist

text: Vuonna 1946 valmistuneessa Aleksis Kiven elämäkertaelokuvassa "”Minä elän”" Lönnqvistiä näyttelee Salli Karuna ja vuonna 2001 valmistuneessa elokuvassa "Aleksis Kiven elämä" Sue Lemström. Lönnqvistillä on rooli myös Einojuhani Rautavaaran oopperassa "Aleksis Kivi" vuodelta 1997.


title: Charlotta Lönnqvist

text: Siuntion keskustassa on Lönnqvistin mukaan nimetty Charlotta Lönnqvistin tie.


title: Ludovico Scarfiotti

text: Ludovico Scarfiotti (18. lokakuuta 1933 Torino, Italia - 8. kesäkuuta 1968 Berchtesgaden, Baijeri, Saksa) oli italialainen kilpa-autoilija ja teollisuusmoguli Gianni Agnellin sisarenpoika, joka kilpaili Formula 1 -sarjassa ja urheiluautosarjoissa. Juuri ennen F1-sarjaan tulemista hän voitti Le Mansin 24 tunnin ajon vuonna 1963 Ferrarilla. Scarfiotti osallistui kaiken kaikkiaan kymmeneen F1-sarjan Grand Prix -kilpailuun ja saavutti yhden voiton ja 17 MM-pistettä. Scarfiotti on viimeisin italialainen Italian Grand Prix'n voittaja.


title: Ludovico Scarfiotti

text: Scarfiottia pidettiin herrasmiehenä, joka ei ollut kilpailuissa koskaan valmis riskeeraamaan kenenkään muun kuin oman turvallisuutensa.


title: Ludovico Scarfiotti

text: Scarfiotti kuoli vuonna 1968 Roßfeldhöhenring-kadulla lähellä Berchtesgadenia, Saksassa, harjoitellessaan Porsche 909 Bergspyderillään ylämäkikilpailua varten. Kaasupolkimen jumittuminen mainitaan usein onnettomuuden todennäköisimmäksi syyksi.


title: Florian Ludwig

text: Florian Ludwig on saksalainen kapellimestari ja Hagenin oopperan ylikapellimestari.


title: Florian Ludwig

text: Ludwig suoritti vuonna 1996 Münchenin musiikkikorkeakoulussa orkesterinjohdon loppututkinnon erinomaisin arvosanoin ja hänet hyväksyttiin mestariluokalle. Vuosina 1998-2001 Ludwig työskenteli kapellimestarina ja laulajien harjoittajana Mannheimin kansallisteatterissa. Syyskaudesta 2003 lähtien Ludwig on toiminut Bremenin oopperan ylikapellimestarina. Ludwig on myös vieraillut kapellimestarina ulkomailla, muun muassa Argentiinassa.


title: Florian Ludwig

text: Suomessa Ludwig on vieraillut vuonna 2006 Nilsiän Opera Cava-festivaalilla johtaen Carl Maria von Weberin Paholaisen palkka-ampuja (Der Freschütz)-oopperan. Vuonna 2007 Ludwig vieraili samaisella festivaalilla johtaen Joonas Kokkosen Viimeiset kiusaukset -oopperan.


title: Chris Stein

text: Christopher Stein (s. 5. tammikuuta 1950, New York Yhdysvallat) on Blondie-yhtyeen kitaristi ja yksi perustajajäsenistä.


title: Chris Stein

text: Stein syntyi Brooklynissä. Hän oli mukana perustamassa Blondieta 1970-luvulla. Steinilla todettiin vuonna 1983 autoimmuunisairaus pemfigus, josta hän on kuitenkin toipunut täysin.


title: Chris Stein

text: Blondie lopetti toimintansa 1980-luvun alkuvuosina. Yhtye perustettiin uudelleen 1990-luvun lopussa, ja Stein kuuluu yhä kokoonpanoon.


title: Chris Stein

text: Steinilla on puolisona näyttelijä Barbara Sicuranza, jonka kanssa hänellä on tyttäret Akira ja Valentina.


title: Kidevesi

text: Kidevesi on vettä, jota esiintyy suolan kidehilassa. Vesimolekyylit ovat ioni-dipolisidoksin kiinnittyneet suolan komponentteihin. Kidevesi merkitään kaavaan kertomerkillä.


title: Sympathy

text: Sympathy on kanadalainen tekninen death metal -yhtye, joka perustettiin 1991. Yhtye on saanut näkyvyyttä eniten Benelux-maissa, Saksassa ja Sveitsissä, sillä Sympathyn aiempi levymerkki Fear Dark markkinoi yhtyeitään pääasiassa Keski-Eurooppaan. Yhtye on saanut tunnustusta korkeatasoisesta soittotaidostaan. Yhdysvalloissa, Euroopassa ja Kanadassa Sympathyn albumeja jakelevat Displeased Records, Deadsun Records, Megarock Records, Facedown Records ja The Omega Order. Yhtyeen sanoitukset käsittelevät filosofiaa ja kuolemaa. Sympathy on julkaissut kolme albumia, "Invocation" (2002), "Arcane Path" (2004) ja "Anagogic Tyranny" (2008) sekä EP:n "Abyssal Throne" (2005).


title: Sympathy

text: 1990-luvun alussa Dharok (Derek James From) perusti Sympathyn, joka aloitti thrash metal -yhtyeenä ja julkaisi demon vuonna 1991. Sympathyssa olleet muut nimeltä mainitsemattomat jäsenet jättivät yhtyeen muutaman vuoden jälkeen ja Sympathy jäi vuosiksi Dharokin omaksi projektiksi. Vuosina 1993–1997 Dharok kehitti Sympathyn tyyliä tekniseen death metaliin päin sekä julkaisi levytykset "Arrogance and Ignorance" (1993), "Age of Darkness" (1995) ja "Realms of Chaos" (1996).


title: Sympathy

text: Vuonna 2001 Sympathy sai levytyssopimuksen alankomaalaisen levy-yhtiön Fear Darkin kanssa ja julkaisi albumin "Invocation" (2002). Albumi sai myönteisen vastaanoton underground metal -piireissä ja metallilehdissä kuten "BW & BK", ja "Metal Maniacs" -lehdessä "Invocation" valittiin yhdeksi "lukijoiden albumit vuodelle 2002" -listan suosikeista.


title: Sympathy

text: Myöhemmillä julkaisuilla Into Eternity -yhtyeen Tim Roth sekä muut jäsenet toimivat sessiomuusikoina Sympathyssä. Vuonna 2004 Sympathy julkaisi toisen albuminsa nimeltä "Arcane Path", joka esitteli enemmän blackened death metal -vaikutteita ja hiotumpaa äänituotantoa. "Arcane Pathin" kansitaiteen ja logon suunnitteli alankomaalainen fantasiataiteilija Kris Verwimp, joka on tehnyt kansia muiden muassa Mardukille. Albumi sai hyviä arvosteluja ja toi yhtyeelle enemmän näkyvyyttä.


title: Sympathy

text: Vuonna 2005 Sympathy levytti EP:n "Abyssal Throne", jonka julkaisi levy-yhtiö Momentum Scandinavia. Myöhemmin samana vuonna yhtyeeseen liittyivät rumpaliksi entinen Into Eternityn jäsen Jim Austin ja kitaristiksi Jeff Lewis, joka tunnetaan Abolishment of Hate -projektistaan.


title: Sympathy

text: 19. helmikuuta 2008 Sympathy allekirjoitti levytyssopimuksen Bombworks Recordsin kanssa. Kolmas albumi "Anagogic Tyranny" julkaistiin 11. marraskuuta 2008. Sounds of Dead -verkkolehti antoi albumille täydet 10 pistettä ja Lords of Metal antoi 83 pistettä 100:sta. Albumin kappaleita julkaistiin sellaisten lehtien kuin Metal Maniacs ja Terrorizer sampler-cd:llä.


Tutkielma kahdeksannesta ja yhdeksännestä on hermeettiseen traditioon kuuluva tutkielma, joka tunnetaan Nag Hammadin kirjastosta (koodeksi VI, kirja 6). Se on kirjoitettu alun perin kreikaksi todennäköisesti Egyptissä ja ajoitettu noin vuosiin 150-255. Kirjoituksen opetukset on laitettu Hermes Trismegistoksen nimiin. Kirjoituksessa on yhtäläisyyksiä keskiplatonistisen Albinoksen, Galenoksen opettajan, ajatteluun.


title: Tutkielma kahdeksannesta ja yhdeksännestä

text: Tutkielma on kirjoitettu vuoropuheluksi opettajan ja oppilaan välillä. Opettaja, jota oppilas kutsuu nimellä "Isä Trismegistos", opastaa oppilasta nousemaan korkeampaan henkiseen tietämykseen löytämällä tietämys ja voima sisältä itsestään. Tutkielman nimi viittaa taivaan kahdeksanteen ja yhdeksänteen kehään, jotka opettaja ja oppilas rukoilevat oppilaan saavuttavan seuraavaksi.


title: Karhuherra Paddington

text: Karhuherra Paddington () on brittiläisen Michael Bondin luoma ja Peggy Fortnumin luonnostelema ihmisenkaltainen karhu. Hahmo esiteltiin ensimmäisen kerran 13. lokakuuta 1958 julkaistussa lastenkirjassa "A Bear Called Paddington".


title: Karhuherra Paddington

text: Bondin kerrotaan keksineen Paddingtonin, kun hän näki Lontoossa jouluaattona 1956 lähellä Paddingtonin asemaa sijaitsevan myymälän ikkunassa nallepehmolelun. Se oli ainoa liikkeessä oleva pehmonalle. Bond osti nallen vaimolleen. Pehmolelu inspiroi Bondia kirjoittamaan tarinan, ja kymmenen päivän kuluttua hän oli kirjoittanut ensimmäisen kirjan.


title: Karhuherra Paddington

text: Paddingtonilla on päällään kulunut, punainen hattu ja varhaisemmissa painoksissa myös takki ja saappaat. Lisäksi Paddingtonilla on aina mukanaan matkalaukku, jossa hän kantaa tärkeimpiä esineitään, kuten passia. Karhuherra on aina kohtelias ja hyvää tarkoittava, vaikka hänen ponnistelunsa päättyvätkin usein katastrofaalisiin tuloksiin. Paddingtonin intohimona ovat marmeladivoileivät ja kaakao.


title: Karhuherra Paddington

text: Paddington asuu Lontoossa Brownin perheen luona Puutarhakatu 32:ssa ("32 Windsor Gardens"). Brownin perheeseen kuuluvat herra ja rouva Brown, lapset Jonathan ja Judy sekä taloudenhoitaja rouva Bird. Brownit tapasivat karhuherran Paddingtonin asemalla, kun he olivat Judy-tytärtään vastassa. Perhe näki karhun istuvan matkalaukun päällä ja hänen takissaan oli lappu, jossa luki: "Huolehtikaa tästä karhusta. Kiitos". Paddington kertoi olevansa kotoisin Perun perukoilta ja ettei kukaan pysty lausumaan hänen perulaista nimeään. Perhe ihastuu karhuun, ja he nimeävät hänet löytöpaikan mukaan Paddingtoniksi. Paddingtonin sukulaisia ovat karhujen vanhainkodissa Limassa asuva Lucy-täti ja Pastuzo-eno, jolta Paddigton sai hattunsa.


title: Karhuherra Paddington

text: Karhuherra Paddingtonista on tehty kolme televisiosarjaa: nukkeanimaatiosarja "Karhuherra Paddington" (1975), Hanna-Barberan tuottama piirrossarja "Karhuherra Paddington" (1989) ja vuosina 1997-2001 valmistunut piirrossarjassa "Karhuherra Paddington". Viimeisimmässä televisiosarjassa Karhuherra Paddingtonia esitti Yleisradion tekemässä jälkiäänityksessä Mikko Kivinen.


title: Karhuherra Paddington

text: Paddingtonista on myös tehty kaksi elokuvaa: vuonna 2014 valmistunut Paddington, ja vuonna 2017 valmistunut jatko-osa "Paddington 2".


title: Jimmy Destri

text: Jimmy Destri (s. 13. huhtikuuta 1954 Brooklyn, New York) on yhdysvaltalainen muusikko, joka tunnetaan Blondie-yhtyeen kosketinsoittajana.


title: Jimmy Destri

text: Destri kuului Blondien alkuperäiseen kokoonpanoon. Hän julkaisi vuonna 1981 sooloalbumin "Heart on a Wall", ja Blondie hajosi melko pian tämän jälkeen. Hajoamisen jälkeen Destri aloitti yhtiötoiminnan. Hän myös tuotti äänitteitä ja uudelleenmiksasi musiikkia mm. Princelle ja INXS:lle.


title: Jimmy Destri

text: Destri liittyi takaisin Blondieen, kun se perustettiin uudelleen 1990-luvun lopussa. Destrin kynästä ovat lähtöisin mm. Blondien kappaleet "Atomic" (Deborah Harryn kanssa), "Maria" ja "Nothing Is Real But The Girl".


title: Jimmy Destri

text: Destri lopetti Blondien kanssa kiertämisen 2004, mutta on yhä virallisesti sen jäsen.


title: Citizen Cope

text: Citizen Cope on yhdysvaltalainen yhtye sekä myös sen keulahahmo Clarence Greenwoodin itsestään käyttämä taiteilijanimi.


title: Citizen Cope

text: Greenwood oli jo ennen Citizen Copen levytysuraa toiminut vierailevana artistina räppäri Baseheadin julkaisuilla. Greenwood sai vuonna 2000 levytyssopimuksen DreamWorks Recordsilta, ja syyskuussa 2002 ilmestyi ensimmäinen täysmittainen studioalbumi "Citizen Cope".


title: Citizen Cope

text: Citizen Copelta on debyytin jälkeen ilmestynyt albumit "The Clarence Greenwood Recordings" (2004) sekä "Every Waking Moment" (2006). Jälkimmäinen nousi Yhdysvaltain listojen 69. sijalle.


title: Citizen Cope

text: Citizen Cope on lämpännyt Nelly Furtadoa ja esiintynyt Kalifornian Coachella Valley Music and Arts Festivalilla 2002. Vuonna 2002 julkaistiin Santanan levy "Shaman", jolla Citizen Cope on mukana kappaleella "Sideways".


title: Kuningasmerikotka

text: Kuningasmerikotka ("Haliaeetus pelagicus") on suurikokoinen, luoteisen Tyynenmeren rannikoiden päiväpetolintu.


title: Kuningasmerikotka

text: Linnun pituus on 86,5–105 cm ja siipien kärkiväli 203–241 cm. Naaras on huomattavasti kookkaampi, ja se painaa 6,8–9 kg, kun koiraan paino on 4,9–6 kg. Epävirallinen painoennätys on itsensä lohilla lihottaneella naaraalla, joka painoi 12,7 kg. Kuningasmerikotka on keskimäärin maailman painavin kotka, mutta jäänee harpyijan ja filippiinienkotkan jälkeen kolmanneksi muilla mitoilla kuvattuna.


title: Kuningasmerikotka

text: Valtavan kokonsa ansiosta laji herättää huomiota, ja väritykseltäänkin vanha lintu on vaikuttava: pääosin musta puku, jossa valkoista on pyrstö, "housut" ja siipien etureunat. Nokka, silmä ja koivet ovat keltaiset. Sukupuolet ovat saman väriset. Nuori lintu on kauttaaltaan tummanruskea, joskin käsisiivessä on vaaleaa kirjailua ja sulkien tyvet ovat valkoiset. Käyttäytyy kuten merikotka kaarrellen ilmavirtauksissa ja iskien siivillään harvaan mutta voimakkaasti. Lajista tunnetaan kaksi alalajia: nimialalaji "H. p. pelagicus" ja koreankuningasmerikotka "H. p. niger", joka eräiden tutkijoiden mielestä on eri laji.


title: Kuningasmerikotka

text: Lisääntymisalue on Kaukoidässä, pohjoisessa Beringinmereltä alkaen, Kamtšatkan niemimaa, Sahalin ja Ohotanmeren rannikot sekä Kuriilien pohjoisosat. Korean niemimaan populaation asema ja sen olemassaolo yleensä on epäselvä.


title: Kuningasmerikotka

text: Kuningasmerikotkan uhanalaisuudesta on kahdenlaista mielipidettä.


title: Kuningasmerikotka

text: Osassa aluetta laji on muuttolintu, ja se talvehtii Japanin pohjoisosissa, Kuriileilla, Korean niemimaalla ja Kiinan rannikolla. Nuoret linnut voivat vaellella laajalti, myös Aleuteilla ja Alaskan länsiosissa.


title: Kuningasmerikotka

text: Suomessa kuningasmerikotka on tavattu kerran: 15. huhtikuuta 1991 – 15. elokuuta 1993 Ähtärissä vanha lintu, joka nähtiin sittemmin eri puolilla maata. Lintu luokiteltiin tarhakarkulaiseksi.


title: Kuningasmerikotka

text: Kalaa syövänä lintuna laji pesii ja talvehtii runsaskalaisilla alueilla pääasiassa meren saarilla ja rannikolla, sekä vuoristossa että alavilla alueilla. Se pesii myös mereen laskevien suurten jokien varsilla ja rannikon läheisillä järvillä.


title: Kuningasmerikotka

text: Laji on sukukypsä 4–5-vuotiaana. Soidinaika on helmi-maaliskuussa. Parin reviiri on lähellä vesistöä. Sisämaassa se voi olla jopa 80 kilometriä rannikolta. Pesä on suuri risulinna joko kalliojyrkänteellä tai puun latvassa. Parittelu tapahtuu pesässä. Muninta alkaa huhti-toukokuussa, ja valkovihreitä munia on 1–3, tavallisesti 2. Haudonta-aika on noin 6 viikkoa, 39–45 päivää. Untuvikot ovat vaaleanharmaita tai valkoisia. Tavallisesti pesästä selviää lentokykyiseksi 10 viikon ikäisenä vain 1 poikanen. Kuningasmerikotka saa lopullisen aikuisen linnun puvun vasta 9 tai 10 kymmenen vuoden ikäisenä. Tästä päätellen lajin elinikä voi olla useita kymmeniä vuosia.


title: Kuningasmerikotka

text: Lajin pääravintoa ovat kalat, varsinkin lohikalat, joita se saalistaa itse mutta syö myös kuolleita. Se syö myös vesilintuja, nisäkkäitä ja raatoja. Sisämaassa talvehtivat linnut syövät siellä nisäkkäiden raatoja. Myös nuoret hylkeet kuuluvat ruokalistalle, useimmiten kuitenkin raatoina.


title: Hackzellin hallitus

text: Hackzellin hallitus oli Suomen tasavallan 27. hallitus, jonka muodostivat SDP, Maalaisliitto, Kokoomus, RKP ja Edistyspuolue. Hallituskoalitio muodosti enemmistöhallituksen. Hallitus toimi 8. elokuuta 1944 – 21. syyskuuta 1944 eli 44 päivän ajan.


title: Hackzellin hallitus

text: Kysymys uuden hallituksen pääministeristä ja kokoonpanosta nousi esiin jo ennen Risto Rytin eroa tasavallan presidentin virasta. Kokoomuksen ja Maalaisliiton eduskuntaryhmien näkemyksen mukaan uusi ministeristö oli muodostettava mahdollisimman vähäisin muutoksin, kun taas SDP:n, Edistyspuolueen ja RKP:n eduskuntaryhmät vaativat hallituspohjan perusteellista muuttamista ja rauhantunnustelujen pikaista aloittamista. Uusi presidentti, marsalkka Gustaf Mannerheim tiedusteli pääministeriksi tiettävästi ainakin puolustusministeri Rudolf Waldenia, ulkoministeri Henrik Ramsayta, valtiovarainministeri Väinö Tanneria, eduskunnan puhemiestä Väinö Hakkilaa ja Suomen Berliinin-lähettilästä Toivo Kivimäkeä. Monimutkaisten neuvottelujen jälkeen pääministeriksi tuli STK:n toimitusjohtaja Antti Hackzell. Hackzell oli puoluekannaltaan kokoomuslainen, mutta hallituksessa hän ei edustanut omaa puoluettaan. Ulkoministeriksi tuli Mannerheimin vanha tuttava, arvostettu Venäjän tuntija ja venäjän kielen täydellisesti hallinnut Carl Enckell, muutoin presidentti toivoi mahdollisimman monen Linkomiehen hallituksen ministerin jatkavan. Ainoaksi ns. rauhanopposition edustajaksi hallitukseen tuli oikeusministerin paikalle noussut RKP:n Ernst von Born. Hallitusneuvottelut käytiin suureksi osaksi marsalkan erikoisjunassa Pitäjänmäen rautatieaseman sivuraiteella Helsingin maalaiskunnassa.


title: Hackzellin hallitus

text: Hackzellin hallituksen päätehtävä oli Suomen irrottaminen tappiolliseksi käyneestä sodasta Neuvostoliittoa vastaan. Elokuun lopulla Hackzell sai neuvotteluyhteyden Moskovaan, ja 2. syyskuuta hallitus hyväksyi aselevon, joka astui voimaan pari päivää myöhemmin. Tämän jälkeen Hackzell matkusti itse Moskovaan neuvottelemaan rauhansopimuksesta, mutta sai 14. syyskuuta vakavan halvauskohtauksen eikä enää toipunut työkykyiseksi. Ulkoministeri Carl Enckell saattoi välirauhansopimuksen päätökseen, ja Hackzellin tilalle pääministeriksi nimitettiin Urho Castrén hallituskokoonpanon pysyessä melko samana.


title: Suuren voimamme tunteminen

text: Suuren voimamme tunteminen, toiselta otsikoltaan "Ymmärtävä tunteminen", on gnostilainen kirjoitus, joka tunnetaan Nag Hammadin kirjastosta (koodeksi VI, kirja 4). Se on kirjoitettu koptin kielen sahidin murteella, ja perustuu todennäköisesti kreikankieliseen alkutekstiin. Kirjoitus on ajoitettu mahdollisesti toisen vuosisadan loppupuolelle.


title: Suuren voimamme tunteminen

text: "Suuren voimamme tunteminen" on melko vaikeaselkoinen teksti. Kirjoitus kuvaa maailman historian, käsittäen luomisen ja maailmanlopun välisen ajan. Tämä aika jakaantuu lihalliseen ja sielulliseen aikaan. Lihallisen ajan keskeinen tapahtuma on vedenpaisumus, sielullisen ajan puolestaan "Suuren Voimamme" tuntevan opettajan, joka on mahdollisesti Jeesus, saapuminen. Lopun ajat tapahtumat alkavat Rooman valtakunnan käymän juutalaissodan myötä. Maailmanlopussa Suuren Voiman tuntevat sielut pelastuvat ja muut sielut tuhotaan.


title: Frédéric Hantz

text: Frédéric Hantz (s. 30. toukokuuta 1966) on ranskalainen jalkapallovalmentaja ja entinen pelaaja.


title: Frédéric Hantz

text: Hantz pelasi urallaan useissa ranskalaisseuroissa, pääasiassa toiseksi korkeimmalla sarjatasolla. Pelaajuran suurimmaksi saavutukseksi jäi Ligue 2:n voitto kaudelta 1993/94 OGC Nicen riveissä. Hän pelasi pääsarjatasolla myös FC Metzissä kaudella 1992/93.


title: Frédéric Hantz

text: Hantz aloitti valmennusuransa nuoruusvuosiensa seurassa, Rodez AF:ssä 1998. Hän luotsasi seuraa neljänneksi korkeimmalla kolmen kauden ajan. Vuonna 2002 hän siirtyi ESA Briven päävalmentajaksi, joka pelasi myös neljännellä sarjatasolla. Briven kanssa Hantz eteni kaudella 2003/04 sensaatiomaisesti Coupe de Francen puolivälieriin, joissa Paris Saint-Germain oli kuitenkin vahvempi.


title: Frédéric Hantz

text: Joulukuussa 2004 hän siirtyi kakkosliigassa pelanneen Le Mansin päävalmentajaksi. Hantzin johdolla Le Mans sijoittui 2005 Ligue 2:dessa toiseksi ja nousi Ligue 1:een.


title: Frédéric Hantz

text: Kauden 2006–2007 jälkeen Hantz nousi Alain Perrinin seuraajaksi FC Sochaux'n päävalmentajaksi. Seura oli voittanut Perrinin alaisuudessa Coupe de Francen ja pääsi kaudeksi 2007–2008 UEFA Cupissa. Hantzin alaisuudessa Sochaux pelasi kuitenkin kehnosti ja 17 liigakierroksen jälkeen seura oli vajonnut sijalle 19 voitettuaan vain kaksi ottelua. 12. joulukuuta 2007 Hantz sai odotetusti potkut seuran peräsimestä.


title: Frédéric Hantz

text: Hantz palasi valmennustehtäviin vuoden tauon jälkeen joulukuussa 2008, kun liigan hännille juuttunut Le Havre AC palkkasi hänet uudeksi päävalmentajakseen. Hantz ei kuitenkaan onnistunut pelastamaan Le Havrea putoamiselta, vaan seura jäi Liguen jumboksi kaudella 2008/09. Kauden jälkeen seura antoi hänelle potkut.


title: Frédéric Hantz

text: Helmikuussa 2010 Hantz oli tyrkyllä Kreikan Superliigassa kymmenentenä majailevan Panioniosin päävalmentajaksi , mutta ei tullut valituksi.


title: Frédéric Hantz

text: Toukokuun lopussa 2010 Hantzista tuli Nationaliin pudonneen SC Bastian uusi päävalmentaja. Hantzin johdolla seura voitti kaudella 2010/11 Nationalin mestaruuden ja palasi yhden kauden jälkeen takaisin Ligue 2:een. Kaudella 2011/12 Hantz jatkoi loistavaa työtään Bastian peräsimessä ja huipensi kauden Ligue 2:n mestaruusjuhliin kolme kierrosta ennen sarjan päätöstä. Hantzin johdolla Bastia palasi pääsarjatasolle kuuden kauden tauon jälkeen. Toukokuussa Hantz valittiin Ligue 2:n kauden parhaaksi valmentajaksi.


title: Frédéric Hantz

text: Liigassa Hantz piiskasi altavastaajana kauteen 2012/13 lähteneen Bastian hyvään menoon ja joukkue varmisti lopulta helposti sarjapaikkansa ollen 12:ta. Hantz onnistui rekrytoimaan Bastiaan nimekkäitä vahvistuksia ja muun muassa Mickaël Landreau, Ryan Boudebouz ja Gianni Bruno olivat tärkeässä roolissa, kun Bastia sijoittui keskikastiin myös kaudella 2013/14. Toukokuussa 2014, ennen kauden viimeistä kierrosta, Hantz ilmoitti jättävänsä Bastian, vaikka seura oli tarjonnut hänelle kaksivuotista jatkosopimusta.


title: Frédéric Hantz

text: Tammikuun lopulla 2016 Hantz siirtyi Ligue 1:n putoamiskamppailuun juuttuneen Montpellier’n päävalmentajaksi. Hantzin johdolla Montpellier kipusi putoamisviivan tuntumasta alempaan keskikastiin ja sijoittui lopulta kahdenneksitoista. Hantz jatkoi seuran peräsimessä kaudella 2016/17, muttei onnistunut luotsaamaan seuraa suureen menestykseen. Montpellier vajosi liigan häntäpäähän ja putoamiskamppailuun. Lopulta Hantz sai potkut tammikuun lopussa 2017, kun Montpellier oli liigassa sijalla 15.


title: Frédéric Hantz

text: Lokakuun lopussa 2017 Hantzista tuli Ligue 1:n viimeiseksi juuttuneen FC Metzin päävalmentaja. Metz voitti Hantzin alaisuudessa vain neljä liigaottelua, eikä kyennyt nousemaan sarjajumbon paikalta pois. Metzin putoaminen pääsarjasta varmistui toukokuun alussa, kun joukkue hävisi SCO Angersille 2-1. Metzin seurajohto ilmoitti ennen kauden 2017/18 viimeistä ottelua, ettei Hantz jatka seuran päävalmentajana kauden jälkeen.


title: Richard Sennett

text: Richard Sennett (s. 1. tammikuuta 1943, Chicago, Yhdysvallat) on yhdysvaltalainen sosiologi. Hän toimii sosiologian professorina London School of Economicsissa ja Massachusetts Institute of Technologyssa.


title: Richard Sennett

text: Sennett tunnetaan tutkimuksista, jotka koskevat sosiaalisia siteitä kaupungeissa ja urbaanin elämän vaikutuksia yksilöön nykymaailmassa.


title: Richard Sennett

text: Vuonna 2006 hänelle myönnettiin Hegel-palkinto Stuttgartissa.


title: Richard Sennett

text: Sennett on naimisissa sosiologi-taloustieteilijä Saskia Sassenin kanssa.


title: Tom Brady

text: Thomas Edward Patrick "Tom" Brady, Jr. (s. 3. elokuuta 1977 San Mateo, Kalifornia) on yhdysvaltalainen amerikkalaisen jalkapallon pelaaja. Pelinrakentajana pelaava Brady edustaa NFL-seura New England Patriotsia. Häntä pidetään yhtenä kaikkien aikojen parhaana pelinrakentajana lajin historiassa.


title: Tom Brady

text: Brady opiskeli Michiganin yliopistossa, jonka amerikkalaisen jalkapallon joukkueen hän johdatti Orange Bowlin, eli yliopistosarjojen yhden tärkeimmän mestaruusottelun, voittoon vuonna 1999. Seuraavana vuonna Bradyn varasi NFL-liigaan New England kuudennella kierroksella 199. varauksena. Bradya pidetään yhtenä kaikkien aikojen parhaimmista pelinrakentajista . Brady on voittanut viidesti Super Bowlin ja valittu neljästi ottelun arvokkaimmaksi pelaajaksi. Kaudella 2007 hänet valittiin NFL:n MVP:ksi eli sarjan arvokkaimmaksi pelaajaksi. Neljästi hänet on kutsuttu Pro Bowl -otteluun. Lisäksi "Sports Illustrated" -lehti valitsi Bradyn vuoden urheilijaksi vuonna 2005. Hänellä on myös NFL:n ennätys perättäisten voittojen määrässä: 21 voittoa .


title: Tom Brady

text: Bradylla on yksi lapsi (s. elokuussa 2007) entisen tyttöystävänsä, näyttelijä Bridget Moynahanin kanssa. Brady avioitui huippumalli Gisele Bündchenin kanssa 29. helmikuuta 2009. 8. joulukuuta 2009 Bostonissa heille syntyi yhteinen esikoispoika, joka nimettiin Benjamin Rein Bradyksi.


title: Elaine Marley

text: Elaine Marley on yksi LucasArtsin Monkey Island -pelisarjan päähahmoista. Elaine Marley on kuvernööritär, joka on rakastunut pelin päähenkilöön Guybrush Threepwoodiin. Elaine Marleyn ensiesiintyminen tuli pelisarjan ensimmäisessä osassa The Secret of Monkey Islandissa. Elaine Marley on esiintynyt tähän mennessä jokaisessa Monkey Island -pelissä. "Guybrush Threepwood" kosi Elainea pelisarjan kolmannessa osassa The Curse of Monkey Islandissa. Myös vihkiminen tapahtui pelin lopussa.


title: Elaine Marley

text: Elainen isoisä on Herman Toothrot.


title: Hegel-palkinto

text: Hegel-palkinto () on Stuttgartin kaupungin vuodesta 1970 kolmen vuoden välein myöntämä filosofille tai ihmistieteilijälle annettava huomionosoitus. Palkinto perustettiin kuuluisan stuttgartilaisen filosofin Georg Wilhelm Friedrich Hegelin 200-vuotisjuhlien kunniaksi. Kansainvälisen palkinnon suuruus on tätä nykyä 12 000 euroa.


title: I Hate Myself and I Want to Die

text: "I Hate Myself and Want to Die" on grunge-yhtye Nirvanan kappale. Sen on kirjoittanut yhtyeen keulahahmo Kurt Cobain. Sen piti alun perin ilmestyä Nirvanan viimeisellä levyllä "In Utero". Myös albumin nimi piti alun perin olla I Hate Myself and I Want to Die. Se julkaistiin vuoden 1993 The Beavis and Butt-head Experience -kokoelmalla ja singlen Pennyroyal Tean B-puolena vuonna 1994 ennen kuin single vedettiin pois markkinoilta Kurt Cobainin kuoleman seurauksena. Demo-versio julkaistiin vuoden 2004 "With the Lights Out" -box-setillä.


title: I Hate Myself and I Want to Die

text: Kappale innoitti Noel Gallagherin kirjoittamaan Oasis-yhtyeen hitin ja klassikon Live Forever, josta tuli yhtyeen ensimmäinen todellinen läpimurto.


title: J. O. Söderhjelm

text: Johan Otto Söderhjelm (3. syyskuuta 1898 Helsinki – 28. helmikuuta 1985 Helsinki) oli RKP:n poliitikko ja moninkertainen ministeri. Hänen isänsä oli professori ja diplomaatti Werner Söderhjelm.


title: J. O. Söderhjelm

text: Johan Otto Söderhjelm valmistui ylioppilaaksi vuonna 1916. Lakitieteen kandidaatti hänestä tuli vuonna 1922 ja molempien oikeuksien tohtori vuonna 1928. Varatuomarin arvon hän sai vuonna 1925.


title: J. O. Söderhjelm

text: Söderhjelm toimi asianajajana Helsingissä vuosina 1923–1940, eduskunnan oikeusasiamiehenä vuosina 1929–1930 ja Suomen Puunjalostusteollisuuden Keskusliiton asiamiehenä vuosina 1940–1960.


title: J. O. Söderhjelm

text: Söderhjelm oli OY Ikopal Ab:n johtokunnan jäsen (1930–1941), puheenjohtaja (1941–1969), Petsamon Nikkeli OY:n toimitusjohtaja (1934–1940 ja 1945–1958), OY Gulf Oil Ab:n johtokunnan jäsen (1937–1969) ja puheenjohtaja (1969), Oy Victor Ek Ab:n hallintoneuvoston varapuheenjohtaja (1943–1966) sekä OY Asea Ab:n johtokunnan puheenjohtaja (1950–1970).


title: J. O. Söderhjelm

text: Söderhjelm toimi myös RKP:n kansanedustajana vuosina 1933–1939, 1944–1950 ja 1962–1966, oikeusministerinä vuosina 1939–1940 Cajanderin III:ssa ja Rytin I hallituksessa, 1957 Sukselaisen I:ssä, 1958 Kuuskosken, 1962–1963 Karjalaisen I:ssä ja 1964–1966 Virolaisen hallituksissa ja toisena valtiovarainministerinä vuosina 1962–1963 Karjalaisen I hallituksessa.


title: J. O. Söderhjelm

text: Söderhjelm osallistui Suomen ja Neuvostoliiton välisiin YYA-sopimusneuvotteluihin Moskovassa huhtikuussa 1948. Hän ja silloinen kansanedustaja Urho Kekkonen toimivat sanansaattajina Moskovan valtuuskunnan ja presidentti J. K. Paasikiven välillä lopullista sopimustekstiä muotoiltaessa.


title: Sudan (täsmennyssivu)

text: Sudan voi tarkoittaa jotain seuraavista:


title: Pierre Dréossi

text: Pierre Dréossi (s. 12. lokakuuta 1959 Roubaix) on ranskalainen jalkapallovalmentaja ja entinen puolustaja. Hän toimii Paris FC:n général managerina.


title: Pierre Dréossi

text: Dréossi pelasi urallaan 501 ottelua ja teki niissä kolme maalia. Hän lopetti ammattilaisuransa kauden 1992–1993 päätteeksi.Dréossi aloitti valmennusuransa AS Cannesissa päätettyään peliuransa. Pesti jäi lyhyeksi ja sen jälkeen hän toimi teknisenä johtajana Lille OSC:ssa. Dréossi työskenteli 2002–2006 Stade Rennes'n valmennustiimissa kunnes kauden 2005–2006 päätteeksi seurasi romanialaista László Bölöniä joukkueen päävalmentajana.


title: Pierre Dréossi

text: Kausi 2007–08 alkoi Rennes'ltä hyvin, mutta marraskuussa alkanut kuuden ottelun mittainen tappioputki johti 17. joulukuuta 2007 Dréossin korvaamiseen Guy Lacombella. Dréossi jatkaa seuran général managerina. Hän jätti Rennes'n kesäkuussa 2013 palveltuaan bretagnelaisseuraa 11 vuotta.


title: Pierre Dréossi

text: Joulukuussa 2015 Dréossi jatkoi uraansa Paris FC:n général managerina.


title: Hovanštšina

text: Hovanštšina () on Modest Musorgskin säveltämä viisinäytöksinen ooppera, josta säveltäjän kuollessa oli valmiina vain pianopartituuri. Teoksen viimeisteli 21. helmikuuta 1886 pidettyyn ensi-iltaan Nikolai Rimski-Korsakov. Musorgski sävelsi teoksen vuosien 1872 ja 1880 välisenä aikana Pietarissa. Vladimir Stasovin kirjoittama libretto perustuu historiallisiin lähteisiin ja sen tapahtumat sijoittuvat vuoden 1682 Moskovan kapinaan.


title: Hovanštšina

text: Hovanštšina tarkoittaa ajanjaksoa toukokuun 1682 streltsikapinasta, jossa lukuisat pajarit ja Kremlin viranomaiset surmattiin, aina Iivanan ja Pietarin nousuun yhdessä tsaareiksi Sofia Aleksejevnan huoltajuudessa. Streltsien "isänä" oli ruhtinas Ivan Hovanski.


title: Hovanštšina

text: Dmitri Šostakovitš laati vuonna 1959 teoksesta uuden soitinnuksen, jonka arvellaan olevan lähempänä säveltäjän alkuperäistä tarkoitusta, ja tätä versiota esitetään nykyään eniten. Moskova ja sen ympäristö 1682.


title: Hovanštšina

text: Kesto: yhteensä noin 200 min.


title: Hovanštšina

text: Šaklovityi sanelee ilmiantokirjeen Hovanskeja vastaan. Andrei Hovanski ahdistelee Emmaa. Tilanteen keskeyttää Marfa.


title: Hovanštšina

text: Marfa ennustaa Golitsynille tuhoa ja pelastuu täpärästi Golitsynin tappotuomiolta.


title: Hovanštšina

text: Juopottelevat streltsit saavat tietää, että Pietarin joukot lähestyvät. Ivan Hovanski ei kuitenkaan halua ryhtyä sotimaan.


title: Hovanštšina

text: Šaklovityi tulee kutsumaan Ivan Hovanskia suuren neuvoston kokoukseen, Hovanski surmataan. Golitsyn karkotetaan. Punaisella torilla ollaan teloittamassa streltsejä, jotka armahdetaan viime hetkellä.


title: Hovanštšina

text: Vanhauskoisten joukko tekee Dosifein johdolla polttoitsemurhan Pietarin joukkojen lähestyessä.


title: Ernst Rolf

text: Ernst Rolf (syntymänimeltään "Ernst Ragnar Johansson"; (20. tammikuuta 1891 – 25. joulukuuta 1932) oli ruotsalainen laulaja, näyttelijä ja revyykuningas. Hän oli naimisissa kolme kertaa.


title: Ernst Rolf

text: Ernst Ragnar Johansson syntyi Falunissa, Taalainmaan läänissä. Hänen isänsä oli vaatturi. Ernstin perhe asui pienellä tilalla Elsborgissa. Hän oli musikaalinen jo pienenä ja esiintyi usein IOGT:ssä yhdessä vanhemman veljensä Birgerin kanssa, joka soitti pianoa. Syksyllä 1906 Ernst alkoi työskennellä postimyyntifirmassa nimeltään Åhlen & Holm Insjönissä.


title: Ernst Rolf

text: Jo seuraavana vuonna hän lopetti Åhlénissa & Homissa ja vaihtoi nimekseen Ernst Rolf. Hän alkoi kierrellä näyttelijänä ja revyylaulajana. Ernst Rolfilla oli kyky keksiä melodioita, jotka jäivät ihmisten mieliin. Moni ruotsalainen yhteislaulu onkin lähtöisin hänen revyistään.


title: Ernst Rolf

text: Rolfin ensimmäiset nauhoitukset tehtiin 1910. Yhteensä hän levytti 851 levytystä koko uransa aikana. Lisäksi hän näytteli muutamassa elokuvassa.


title: Ernst Rolf

text: Vuonna 1932 Rolf yritti itsemurhaa hukuttautumalla. Yritys kuitenkin epäonnistui, mutta sen seurauksena hän sai keuhkokuumeen ja kuoli joulupäivänä samana vuonna. Hänet on haudattu Norra begravningsplatsenille Tukholmaan.


title: Rottaralli

text: Rottaralli ("Rat Race") on Jerry Zuckerin vuonna 2001 ohjaama yhdysvaltalainen komediaelokuva.


title: Rottaralli

text: Pohatta Donald Sinclair (John Cleese) omistaa suuren ja upean kasinon Las Vegasissa. Hakeakseen jännitystä itselleen ja miljardööriystävilleen hän järjestää omalaatuisen kilpailun. Kuusi sattumanvaraista kävijää voittaa kultakolikon, jossa lukee: "Sinä voitit, mene infoon." Infossa heitä kehotetaan menemään kello 10 kattohuoneistoon. Kattohuoneistossa Sinclair kertoo jättäneensä kaksi miljoonaa dollaria rautatieaseman säilytyslokeroon New Mexicoon, ja ensimmäinen sinne ehtinyt saa pitää rahat. Matkasta Silver Cityyn syntyy hulvaton seikkailu. Kilpailijoiden tietämättä kilpailun tarkoituksena on saada miljardöörit nauramaan ja lyömään vetoa.


title: Lenzin laki

text: Lenzin laki on sähködynamiikan laki, jonka mukaan indusoituneen sähkövirran suunta on sen aiheuttajaa vastaan. Laki on nimetty virolaisen fyysikon Heinrich Lenzin mukaan.


title: Lenzin laki

text: Lenzin lain mukaan:


title: Kiiltopaju

text: Kiiltopaju ("Salix phylicifolia") on Suomessa yleinen pohjoiseurooppalainen pensas tai pieni puu. Sen kukkanuput, pajunkissat, ovat kevään merkki. Kiiltopaju on Suomen yleisin pajulaji


title: Kiiltopaju

text: Kiiltopaju jää usein 2–3 m korkeaksi pensaaksi. Sen oksat ovat sirot ja sitkeät, kuori voimakkaan punaruskea. Lehdet ovat kapeahkot, pitkulaiset ja yläpinnaltaan kiiltävän tummanvihreät, alapinnaltaan himmeän sinivihreät. Keväällä pajunkissat aukeavat keltaisiksi kukinnoiksi. Laji voi risteytyä ainakin mustuvapajun ("Salix myrsinifolia"), tuhkapajun ("Salix cinerea"), virpapajun ("Salix aurita"), tunturipajun ("Salix glauca") ja pohjanpajun ("Salix lapponum") kanssa.


title: Kiiltopaju

text: Kiiltopajua tavataan Suomessa, Ruotsissa, Baltian maissa ja Venäjällä.


title: Kiiltopaju

text: Kiiltopaju kasvaa kosteissa paikoissa, rannoilla ja ojanvarsilla.


title: Kiiltopaju

text: Kiiltopajua voi käyttää punontatöihin, vaikka niihin yleensä kasvatetaan koripajua.


title: Tulkinta tiedosta

text: Tulkinta tiedosta on gnostilainen valentinolainen kirjoitus, joka tunnetaan Nag Hammadin kirjastosta (koodeksi XI, kirja 1). Teksti on paikoittain hyvin vaurioitunut ja katkelmallinen.


title: Tulkinta tiedosta

text: Kirjoitus kertoo Vapahtajan, Jeesuksen, merkityksestä valentinolaisesta näkökulmasta. Sen mukaan Vapahtaja oli täynnä jumalallista voimaa oleva Sana, joka oli tullut ottamaan pois maailman synnit kärsimyksellään ja kuolemallaan. Kirjoitus toistaa muun muassa seuraavat Matteuksen evankeliumissa esiintyvät Jeesuksen opetukset:


title: Helsingin yliopiston Kumpulan kampus

text: Kumpulan kampus on yksi Helsingin yliopiston neljästä kampusalueesta. Kampus sijaitsee Kumpulan kaupunginosassa, nelisen kilometriä Helsingin ydinkeskustasta pohjoiseen, ja sillä toimii yliopiston matemaattis-luonnontieteellinen tiedekunta. Kampuksella työskentelee noin 6 000 opiskelijaa sekä 1 000 opettajaa ja tutkijaa.


title: Helsingin yliopiston Kumpulan kampus

text: Kumpulan kampukselle pääsee Kustaa Vaasan tietä kulkevilla busseilla sekä raitiolinjoilla 6 ja 8. Kampuksen läpi kulkevat bussilinjat 55 ja 506.


title: Helsingin yliopiston Kumpulan kampus

text: Vuonna 1972 valtioneuvosto teki esityksen Helsingin yliopiston hajasijoittamisesta neljälle kampusalueelle. Päätös oli ratkaisu pahenevaan tilapulaan, joka oli vaivannut pääasiassa Helsingin ydinkeskustassa sijainnutta yliopistoa vuosikymmenten ajan. Yliopisto vuokrasi 1978 Helsingin kaupungilta Kumpulan mäen alueen, johon kuului myös historiallinen Kumpulan kartano ulkorakennuksineen ja puutarhoineen. Vuonna 1986 valmistui yliopistoalueen asemakaava, johon sisältyi matemaattis-luonnontieteellisen kampuksen rakentaminen Kumpulan mäelle sekä kartanon ympäristön kunnostaminen kasvitieteelliseksi puutarhaksi.


title: Helsingin yliopiston Kumpulan kampus

text: Kampuksen ensimmäinen rakennus oli fysiikan laitoksen kallioon louhittu kiihdytinlaboratorio, joka valmistui 1981. Kasvitieteellisen puutarhan rakennustyöt aloitettiin 1987. Kampuksen kolmesta suuresta laitosrakennuksesta Chemicum-rakennus valmistui 1995, Physicum-rakennus 2001 ja Exactum-rakennus 2004. Ilmatieteen laitoksen toimitalo Dynamicum valmistui 2005. Kampusalueen viimeisenä osana valmistui kasvitieteellinen puutarha, joka avattiin kesällä 2009.


title: Helsingin yliopiston Kumpulan kampus

text: Kumpulan kampuksen kadut ja aukiot on nimetty kuuluisien suomalaisten luonnontieteilijöiden mukaan. Alueella on Erik Palménin ja A. I. Virtasen aukiot sekä Väinö Auerin, Johan Gadolinin, Gustaf Hällströmin, Pietari Kalmin ja Ernst Lindelöfin kadut.


title: Helsingin yliopiston Kumpulan kampus

text: Kumpulan kartano (Jyrängöntie 2) Kiihdytinlaboratorio (Pietari Kalmin katu 2)


title: Helsingin yliopiston Kumpulan kampus

text: Chemicum (A. I. Virtasen aukio 1)


title: Helsingin yliopiston Kumpulan kampus

text: Physicum (Gustaf Hällströmin katu 2A)


title: Helsingin yliopiston Kumpulan kampus

text: Exactum (Gustaf Hällströmin katu 2B)


title: Helsingin yliopiston Kumpulan kampus

text: Dynamicum (Erik Palménin aukio 1)


title: Helsingin yliopiston Kumpulan kampus

text: Kumpulan liikuntakeskus (Väinö Auerin katu 11)